qundao/data-zh-poetry huggingface dataset:
自河南入关所经皆秦汉旧迹车中无事因仿香山新乐府体率成十章·荥阳城
作者：洪亮吉
朝代：清

荥阳城，高百尺，因阜筑城如铁色。汉王夜出城西门，荥阳以东属楚人。惜哉一鹿抵死争，食肉不足思分羹。当时若翁幸不烹，乃火纪信燔周生。嗟嗟两烈士，殉主亦殉名。我行天下历州七，奇险无若荥阳城。君不见，荥阳城，值太平；排百雉，无一兵。司关午卧门掩扇，百战古城今下县。尸乡置，客欲愁，三十里进生王头。海中山，波欲涌，五百人同死士垄。有死士，无生王，王头上殿目尚光。九重真龙为一哭，韩王楚王颜瑟缩。腐儒造醢理不诬，王头乃复偿腐儒。我来尸乡中，白日忽挂树，乡人说王尚如睹。君不见，王爱士，士效忠，诚不若项王故人吕马童，手裂王体居奇功。西京执戟郎，绿鬓忽已皓。太宗爱老臣乃少，武皇爱少臣复老。坐令人惜贾洛阳，怀奇亦不值武皇。灌婴周勃哙伍耳，是老秃翁何足详。长沙西来对宣室，汉皇才高殊自失。固知尚鬼由楚人，因从楚来询鬼神。鬼神之言亦陈戒，汉廷惟生识成败。君不见，微吟贾生赋，车过洛阳界，坟荒无人碑已坏。纷纷何况里中儿，我亦少年先下拜。逼仄复逼仄，西经二崤山。山溜冲作道，巨石横为关。关门前，黑如许，西飘秦风东晋雨。南陵北陵事迹陈，遑识夏后兼周文。止忆晋五帅，秦三臣，为晋胜，为秦奔。晋人虽墨衰，秦人亦素服。向师茫茫恸秦穆，老臣此时无泪哭。出山一里路渐平，巨石夹道愁纵横。君不见，山凹不特炎暑酷，瞥有野鹰来攫肉。
自渒水入淮半日至颍口
作者：洪亮吉
朝代：清

渒水流不归，长淮极天静。我行发舒六，十月至清颖。颍尾清我心，颍歌行复警。严霜岸头重，积势落颓井。古树啼鸺鹠，闻声不知影。稍稍上初月，戚戚聚浮梗。旷野无人居，扬沙极千顷。中原此开阖，寥廓少翳屏。行当苦岁月，栖亩寡实颖。星辰肃中宵，行客畏短景。踟蹰冰雪意，兆始心已领。百里不可休，客程同兽挺。
自潭柘寺至龙潭久憩
作者：洪亮吉
朝代：清
体裁：古风

一亭盖清泉，再转泉巳失。山腹空若囊，时时怪风出。青松高穴苍鼠肥，红叶远杂乌雏飞。四山茫茫樵迹稀，山翠沁骨思添衣。斜阳下岭客上山，山寺防虎门先关。坡陀百转行客饿，林果却从头上堕。
自界首塘至骆家桥道中
作者：洪亮吉
朝代：清
体裁：七言绝句

南冈北阜自分条，如雨溪光路转遥。欲引行人向东去，柳花拦定骆家桥。
自胥口渡湖
作者：洪亮吉
朝代：清
体裁：古风

看山三十年，甫欲遂初服。閒居又经岁，人事苦拘束。朅来湖东头，藉洗尘百斛。伸眉视初日，红展镜中绿。湖宽三万顷，差足养心目。潜鳞方俯视，飞鸟匆高瞩。物物各有天，忻忻遂其欲。空明无障碍，高下不局促。我亦心志怡，终朝坐船屋。何来南下客，苦欲附童仆。中坐忽告言，西南尚蛮触。
自芦沟桥西人山至花犁坎道中作
作者：洪亮吉
朝代：清
体裁：古风

山程七十里，半道马巳死。主人寄坐仆告归，一马乃载三人来。前山苍苍月初出，对面一山看落日。微红入水尚有光，水底巳复铺新黄。山风斜冲两山口，倦客欲眠山石走。一峰槲叶下趁人，车上铃铎声疑嗔。客行无粮马无草，三两人家闭门早。却怪前头红树多，橐驼不到山初好。
自芷江县晓行沅州出西门颇苦历永巷
作者：洪亮吉
朝代：清
体裁：古风

坊廛无隙地，覆屋不获仰。俯行一里始出坊，欲曙未曙星犹光。溪深谷陡杳难辨，扑面祇觉林苍苍。前旌半日途疑失，数骑惊看隔山出。人行贴树马逼厓，上下朱缨红夺橘。看山一路不觉疲，吐纳云气忘朝饥。峰奇正惹人回顾，急溜偏从马头注。
自蒋塘冈至谷洞塘·其一
作者：洪亮吉
朝代：清
体裁：七言绝句

寒空时复捲风声，石削桥倾道未成。忽讶禽巢落人语，山楼都向竹梢生。
自蒋塘冈至谷洞塘·其二
作者：洪亮吉
朝代：清
体裁：七言绝句

连山无际水无涯，过岭南来一径斜。不是数声山犬吠，全村都被雪花遮。
自蒙阴县界早发从车上望泰山半日始抵山麓又步行半日憩高老桥日巳曛黑乃寻路而返
作者：洪亮吉
朝代：清
体裁：古风

夙昔好大言，岱宗视秋毫。兹来距百里，意念肃不骄。灵风吹车帷，总向西北飘。日上戴一山，半白雪未消。平明开东峰，忽与天争高。向背卅里间，钜细无不包。圣人坐明堂，若受万国朝。半日走未休，才能憩岩腰。绝顶豁一门，注视久亦劳。谁云千丈松，贴若径寸苗。海气渍石厓，天声走林梢。来乘西月光，去揭北斗杓。小酌白石泉，吾行过飞桥。
自郑州至新郑道中作
作者：洪亮吉
朝代：清
体裁：古风

郑州及新郑，百里劣不足。程其土色坚，乃可砺刚镞。森森秃邱阜，厥性不宜木。行过郭店驿，益觉欹地轴。土门何阴森，冈陇愈回复。出如囊露颖，入讶车脱輹。是知名函陵，曾不异函谷。前行泥没髁，后瞩尘眯目。危桥经洧水，我马行始速。十里陉山青，原田亦输绿。
自镇远舟行至常德杂诗·其一
作者：洪亮吉
朝代：清
体裁：五言绝句

青溪及玉屏，水程从此起。飞梦入吴江，迢迢七千里。
自镇远舟行至常德杂诗·其七
作者：洪亮吉
朝代：清
体裁：五言绝句

杨柳千条巷，夫容百尺楼。可怜兵火后，剩有夜乌愁。
自镇远舟行至常德杂诗·其三
作者：洪亮吉
朝代：清
体裁：五言绝句

孤猿攀危厓，意思亦若慑。仙人飞空行，投杖手复接。
自镇远舟行至常德杂诗·其九
作者：洪亮吉
朝代：清
体裁：五言绝句

杀声喧落日，何处可潜逃。幸是昏黄月，腾身附鹊巢。
自镇远舟行至常德杂诗·其二
作者：洪亮吉
朝代：清
体裁：五言绝句

两关皆虎豹，一棹若蜻蛉。昨得军门札，传烽送使星。
自镇远舟行至常德杂诗·其五
作者：洪亮吉
朝代：清
体裁：五言绝句

水祇深三尺，舟摇亦不妨。来朝衫笠影，随月漾潇湘。
自镇远舟行至常德杂诗·其八
作者：洪亮吉
朝代：清
体裁：五言绝句

空滩三百级，一石一文裸。更有莓苔影，朱文漾锦波。
自镇远舟行至常德杂诗·其六
作者：洪亮吉
朝代：清
体裁：五言绝句

见惯即不惊，残骸蔽江黑。鹰隼何不仁，抽肠作常食。
自镇远舟行至常德杂诗·其十
作者：洪亮吉
朝代：清
体裁：五言绝句

泊舟仙人房，仙人遁无影。我欲上帆竿，延回瞰深井。
自镇远舟行至常德杂诗·其十一
作者：洪亮吉
朝代：清
体裁：五言绝句

楚女生来好，淩晨掉小舟。神鱼知好色，出水看梳头。
自镇远舟行至常德杂诗·其十三
作者：洪亮吉
朝代：清
体裁：五言绝句

人头及人胫，一半出鱼腹。怪底帆不前，荒滩鬼丛哭。
自镇远舟行至常德杂诗·其十二
作者：洪亮吉
朝代：清
体裁：五言绝句

及到洪江口，材官马上迎。芦滩都有谍，不敢点灯行。
自镇远舟行至常德杂诗·其十五
作者：洪亮吉
朝代：清
体裁：五言绝句

烽烟不到处，几树发黄梅。鹊语先传喜，云光亦四开。
自镇远舟行至常德杂诗·其十六
作者：洪亮吉
朝代：清
体裁：五言绝句

六州兼十县，鱼鸟窜纷纷。只惜桃源洞，难容尔许人。
自镇远舟行至常德杂诗·其十四
作者：洪亮吉
朝代：清
体裁：五言绝句

淩晨坐清寒，闭目养心性。过尽千百滩，都从双耳听。
自镇远舟行至常德杂诗·其四
作者：洪亮吉
朝代：清
体裁：五言绝句

一程复一程，幸尔水流急。山头看花苗，排刀向空立。
自颍水入淮
作者：洪亮吉
朝代：清

我为颍川谣，忽与颖尾别。君歌月映清淮流，不识孤篷已飘雪。长淮岸头村树斜，短棹系岸惊栖鸦。可怜人鸟共凄绝，天水阔处难为家。操舟者谁北风劲，十五吴姬寄身命。风波到眼不识愁，妆罢只照长淮镜。
自题城东访月图余家清晖桥距城东门不三十步出城古寺五六排比而立寺后为晋陵县故址广场数百亩幽人三两家余每晚食后必一诣其处半里之内鸟之有巢花之有名者莫不与余相识即风雨夕不能至梦亦诣焉庚戌献岁将北行友人钱明府竹初毕上舍蕉鹿为合作城东访月图遂系以诗云尔
作者：洪亮吉
朝代：清
体裁：古风

月初三至初九，一日一回城外走。十三以后人不閒，人静月好更先阑，彻夜不遣城门关。月过二十看星出，乘残月归更欲绝。人言我爱月如痴，不识城东月尤洁。城东有白塔，城东有红桥。桥痕下欲枕蘋澡，塔影上直干云霄。迎春堂北东西路，一草一花都识数。匝月能来二十回，绕堤何止三千步。三松一客静淹留，复有危巢结四周。好寄吟魂与乌鹊，夜深随月上城头。
自高伍塘至安姑宿
作者：洪亮吉
朝代：清
体裁：七言律诗

高伍塘边渡隙河，缓程不觉夕阳过。人疑夸父西追日，路识安姑北下坡。白首僧从初地出，茜裙苗忆仲家多。桑间三宿真成恋，况复频闻子夜歌。
自黔西州至新铺道中
作者：洪亮吉
朝代：清
体裁：古风

春阴何重重，花外路如墨。抬头见鸣鸠，咒雨一双黑。坡陀过新铺，稍觉径夷直。高原三日雨，千顷抽宿麦。溪山最雄奇，大气自阖辟。森森松柏干，云外挺怪特。生苗饶种类，作屋厓畔匿。年来厌追呼，塞径横巨石。居然判畦畛，游骑停不得。遥望一亩花，沿波弄春色。
至公安寄崔三景侃
作者：洪亮吉
朝代：清
体裁：七言绝句

十年五度手频分，犹喜常时入梦勤。行到驿亭残月出，一丛修竹卧思君。
至巴洲汎无水中生一洲长几一里无水至此分流复合
作者：洪亮吉
朝代：清
体裁：古风

无溪忽分流，水色仍可辨。洲穷溪复合，波影益葱茜。沿溪盘细径，直下欲如线。马走北谷中，恍若帆一片。纡回出林杪，马上露人面。同行成久别，忽复得相见。稍休厓石上，一一唤名遍。爱水故缓行，吾真欲成殿。
至思南府城东七里校射作
作者：洪亮吉
朝代：清
体裁：古风

三里出郭门，七里至角场。材官艺士巳先待，日乍破曙云苍凉。忽然对面谁能觑，雾捲千人万人去。须臾一骑来破空，帽影正罩晴晖红。斗坡直下誇轻举，马背白云飞镂缕。山云高高上接天，万绿倏现屏山前。红林萧疏噪山鹊，屋后人家飞矢著。
至日发重安江行馆忆京师早朝诸君子
作者：洪亮吉
朝代：清
体裁：七言律诗

过尽州西屴崱峰，重安江水绿溶溶。独从万里桥边宿，却忆千官阙下逢。三殿左趋灯影密，五云高捧日华重。几年此夕朝天惯，犹向山斋数晓钟。
至清化驿
作者：洪亮吉
朝代：清
体裁：古风

澧州六十里，行扺清化驿。其中涉三水，浅者亦没膝。前旌及行李，半晌渡方毕。盘盘升赪冈，转转历黝穴。肩舆忽高视，天上炊烟出。回头戒仆御，至彼谋久歇。初日出纵高，杉林带残月。晴光时破碎，宿雨明复灭。冈南势稍坦，我马行巳疾。手劈树上橙，聊先慰饥渴。
舒城九日赠黄大
作者：洪亮吉
朝代：清

少贱犹能役，亲衰不近名。避人来九日，为客起新正。土俗寒偏寿，天心雨亦晴。无嗟村落酒，一醉感秋情。
舟行
作者：洪亮吉
朝代：清
体裁：七言绝句

一道溪流之字斜，阻风阻雨路尤赊。柳丝绿入船舱内，为泊桥头卖酒家。
舟过昆山有感徐司寇乾学王司农鸿绪旧事率赋二绝句·其一
作者：洪亮吉
朝代：清
体裁：七言绝句

传是楼空水榭荒，百年先已感沧桑。早知身后名皆在，何必师生轧百场。
舟过昆山有感徐司寇乾学王司农鸿绪旧事率赋二绝句·其二
作者：洪亮吉
朝代：清
体裁：七言绝句

人言太仆继南丰，微觉前贤面目同。我读亭林居士集，不求工处自能工。
舟过昆山有感徐司寇乾学王司农鸿绪旧事率赋二绝句张太守凤枝谪戌伊犁以爱姬冉寄其姊荥阳令署华太君处越岁太守札致太君偶不及姬姬本思忆成病复因是衔恨遂雉经卒太守自戌所还伤之属赋此诗·其一
作者：洪亮吉
朝代：清
体裁：七言绝句

繁台几化望夫山，却待征人久未还。情到死生何以报，挥残老泪入阳关。
舟过芜湖始闻彭尚书元瑞之讣谨挽一首
作者：洪亮吉
朝代：清
体裁：七言律诗

不求立异不从同，十载追随朵殿东。编集会昌名一品，盖棺光政赠三公。升沉总在云霄上，恩怨都销气燄中。最惜石渠天禄署，更谁博物比司空。
良乡道中
作者：洪亮吉
朝代：清
体裁：古风

我行虽值秋，气候巳冬月。尚喜天宇温，风霰犹未烈。濛濛远道开湿光，杨柳绿尽初生黄。歉乡岂独民无业，树底饥乌亦餐叶。
芜湖喜晤张太守祥云
作者：洪亮吉
朝代：清
体裁：七言律诗

暂移五马驻雄关，意外相逢递往还。同辈渐如秋后叶，异书高比屋头山。人传海上鱼龙横，我共江干鸥鹭閒。阔别十年重握手，喜君青鬓不曾班。
芦沟折柳图送金文学至大梁
作者：洪亮吉
朝代：清
体裁：古风

东西南北人，皆向长安走。芦沟桥上往复来，便折桥头一枝柳。芦沟桥柳年年秃，折尽柔条剩枯木。幽燕客罢客大梁，杨柳作絮飞何忙。莫作道旁枝莫作，道旁客道旁枝手易，折道旁客头易白。
花朝日乍晴邀诸同人各携一壶一楪至舣舟亭小饮乘月乃归即席成长句一首
作者：洪亮吉
朝代：清
体裁：古风

檐漏乍歇溪风清，天放一角东南晴。同人宿约竟思践，十里五里同游行。舣舟亭枕大河侧，五两往往冲帘旌。布帆楼外出无数，去者如送夹如迎。辛夷才放梅未落，墙角老杏先敷荣。风光好处一亭嵌，绿柳袅袅空中萦。与花对面设高座，雄谈四出听者惊。烹蔬各复出新意，洗盏未了仍飞觥。沉思往事亦何幸，昨岁此日乌孙城。磨刀置颈久乃释，赐以区脱全馀生。岂知此日对花饮，座上八客皆知名。溪光帘影恍如昨，一一逞态来檐楹。诸公莫更坚拇阵，头上怪石危将倾。喧声入树鸟巢动，老鹘宇出筵前鸣。酒酣各复绕廊步，衫袖拂处香何清。临河亭子阔丈五，玦月未出波先明。嫣然修竹静如笑，似与花朵争高擎。嘿携一盏向何处，苔滑石洞穿峥嵘。祝花生日并自寿，笑我一往饶深情。髯翁去后七百载，或者海外仍骑鲸。不然即跨赤壁鹤，落落游戏归蓬瀛。文章在世匪偶尔，动与气数关虚盈。矧公大节越流辈，讵止洛蜀称耆英。零篇断简映天地，文采纵落留精诚。此诗此笔复翻读，代有作者谁能争。即如砚池祇一泓，墨沈尚在光晶莹。馀波沾溉及一世，清亦可濯尘中缨。眼前乐事最难得，何必击筑兼吹笙。君不见仙亦不羡茅初成，幻亦不学王方平。五侯鲭复懒入口，狎客讵识楼君卿。关心别有一二事，梁上语燕林间莺。商量桃李及时放，牡丹勺药况已萌。山阴清酒京口酿，谁其为我储百罂。此生万事不可料，未审明岁将何营。兴阑一笑出门去，拦客花影偏纵横。
花朝日作
作者：洪亮吉
朝代：清
体裁：古风

横塘燕，惊相见。今日百花朝，花香无一片。尘暗地，愁漫天，莺声不来殊可怜。风连旬，雾连晓，半春岂止无花鸟，踏青又恐无青草。
花朝日独游二闸归适冯编修集梧得田侍郎雯大通桥秋泛卷子索题因率书长句于后
作者：洪亮吉
朝代：清
体裁：古风

花朝日展重阳图，百年风光今在无。蓼红荇碧色不减，只有卷里人俱徂。河流北去都成岸，驴背红尘亦频换。谁从物外观古今，石塔亭亭峙天半。惜哉秋好何如春，津水乍绿无纤尘。独游径苦意萧瑟，坐恨不见当时人。百年似此清游寡，都策疲驴不骑马。沿堤正好迎面风，揽得柳丝盈一把。米船东来画舸西，百丈往往牵朱旗。群公觞咏致堪乐，可念民力东南疲。君不见东南十郡沿江浒，陟险谁怜挽输苦。就中若以河沙量，我亦江乡一编户。田郎仁者固不同，刻石告诫垂桥东。即论文笔亦殊健，赤帜巳植骚坛中。风光过眼谁能久，感旧怀人一杯酒。春禽送客如有情，约我重来看新柳。
花朝日阻风江口望采石太白楼咫尺不得上
作者：洪亮吉
朝代：清
体裁：古风

今朝花朝无一花，今夕月夕亦无月。因之酒人无酒饮，空向酒仙楼畔歇。沉思往事心内伤，陈刘应徐均已亡。我前同公谪夜郎，意外复得还江乡。眼中千里与万里，只坐沙洲慵不起。忘机雅有忘机伴，鹎鵊鹭丝飞不巳。君不见江源亦出昆仑中，往者险欲探奇踪。岂知劳人家住海东岸，江水过我始得东朝宗。奔驰岁月方三载，江水未移青鬓改。竹帛偏怜壮志虚，乾坤剩有诗名在。二更月出断厓口，远道呼童复沽酒。花时虽无桃杏花，且向原南折新柳。
芳茂山夜宿
作者：洪亮吉
朝代：清

节物无端五月前，喧声彻夜扰幽眠。雷穿石壁都成窟，雨挟溪鱼欲上天。深洞三时寒地气，断山十里接人烟。清闲不复营余事，静把《元经》晓夕研。
苏幕遮·寒禽枯木卷子
作者：洪亮吉
朝代：清
体裁：词

绿初离，红乍失，白酿层云，黄澹初升日，空里数声禽语切。似说宵寒，约略明朝雪。冻丝黏，冰线结。莫折高枝，恐有东风出。转向竹稍深处歇。玲珑石爱蓬山骨。
苏幕遮·醉题焦山月波台
作者：洪亮吉
朝代：清
体裁：词

屋禅关，楼法界。十仞高台，更在危楼外。奇气尚能除百怪，稳坐蒲团，且受江豚拜。举杯迟，吟句快。乞篆题缣，总仗孤僧介。一日已偿诗画债。兴来不学，前人派。
苏文忠公祠二首即呈秦同年瀛·其一
作者：洪亮吉
朝代：清
体裁：七言律诗

长篇千首恨雷同，不敢师公祇慕公。略有瓣香归栗里，久因奇节说文忠。祠前蘋藻三时洁，屋外梅花一顷红。拟作蜀游仍未果，好移清梦入湖中。
苏文忠公祠二首即呈秦同年瀛·其二
作者：洪亮吉
朝代：清
体裁：五言律诗

只我重游日，湖淤已历时。倘寻良吏传，并建白公祠。花发来时路，官饶去后思。他年商俎豆，到汝汝应知。
苏门啸
作者：洪亮吉
朝代：清

阮生狂耶，稽生傲耶。先生何人，泠泠啸耶。咸熙魏耶，咸宁晋耶。先生何人，冥冥隐耶。
苦雨
作者：洪亮吉
朝代：清
体裁：古风

十日雨不停，莓笞缘斗栱。虚堂蒸毒雾，梁燕欲移栋。居邻断烟爨，款户求火种。为言墙半圯，床榻陷成冢。填街三尺水，决窦不旋踵。忧来展书坐，虫喙集窗孔。心切望晓晴，偏惊横螮蝀。
苦雨待客不至戏成
作者：洪亮吉
朝代：清
体裁：古风

五更雨急檐头冲，坏垣倒屋声汹汹。起寻蜡屐出门看，半里曳入涂泥中。西家床头索瓦瓶，东巷历历排墙声。重来辇毂又逾岁，天漏似向黔中行。吾家老屋常掩关，壁倒已觉无遮拦。独愁苦雾翳天半，咫尺不见西头山。冷官百事皆相左，折柬偏言此晨可。斋厨无蔬爨无火，拒客先将巷门锁。宁知客念亦早灰，侵晓谁肯冲泥来。厂桥西门水三尺，到亦叱驭驱车回。水声冷泠没及髁，掩书无聊酒时把。一杯未已复一杯，忽尔风狂堕飞瓦。君不见天公此意知者寡，要向西南洗兵马。
范公子学敏读书仓廨索题
作者：洪亮吉
朝代：清
体裁：五言律诗

伏波能聚米，上蔡亦监仓。移作摊书地，真成避客方。水泉朝瀹茗，石鼎夜焚香。落月诸峰好，玲珑影上床。
茱萸湾别墅与诸同人纳凉分赋
作者：洪亮吉
朝代：清
体裁：古风

茱萸湾中无六月，水竹水云凉沁骨。支公迓客鹤亦随，毛羽离披胫先折。房廊已远官河口，四壁都依水杨柳。幽人见惯亦不惊，水面大鱼人立久。斜阳欲入双径松，一杵已递焦山钟。雷塘萤火忽飞到，百劫尚识临江宫。石床旁边安竹榻，僧古说诗如说法。道心不止鸥鹭喻，善念都看到鹅鸭。劳劳行客历八荒，谁识此子疲津梁。天山冰雪话难竟，座客心地皆清凉。茶杯斗罢斗酒杯，七客反送孤僧回。君不见东西咫尺凉燠异，隔岸火云飞驿骑。
荅友人赠梅
作者：洪亮吉
朝代：清
体裁：六言诗

一棹欲归江浦，五株谁赠溪梅。却扫软红尘去，安排萼绿华来。
荅友人问近状
作者：洪亮吉
朝代：清
体裁：七言绝句

门前三万六千顷，架上二千四百年。胸次近来无一事，钓竿才放枕书眠。
荅张太守凤枝见赠之作
作者：洪亮吉
朝代：清
体裁：七言律诗

领郡天南复几春，退衙仍是苦唫身。苗蛮绕郭风偏悍，孔李通家谊最亲。千树影中圆月上，万山深处一官贫。闲情谱到双红豆，莫哂吴侬白发新。
荆州喜晤钱上舍伯坰即送南归并寄令叔维乔
作者：洪亮吉
朝代：清
体裁：古风

年时揖子清晖桥，卷施阁中挂酒瓢。沉沉醉后不能别，转盼烛花明复灭。弹�戛竹夜未央，节日笑我行何忙。一城春灯转曲廊，送者短赵兼髯庄。翩然一别万馀里，凌乱云山马头起。尚书筵上说钱郎，坐客半惊余失喜。嘉平廿日来渚宫，骑马直诣官衙中。拦门握手久相视，尚喜君貌非衰翁。中郎阿大欣俱在，咏絮诗成复谁对。我官蛮府已四年，才劣恐难成一队。飘风三更入五更，墙外羽檄飞无停。龙山残雪落如掌，颇念未息徵苗兵。万言挥洒仍如故，此笔合移书露布。不然手挽五石弓，上马杀贼成奇功。棱棱侠气填胸抱，可惜君偏著书老。卅年知已姜侍郎，一见犹能一倾倒。虽然此游不可忘，踏遍七泽兼三湘。零珠断璧箧中字，尚抵陆贾千金装。欲行不行更搔首，握别还思素心友。君不见竹初庵内證无生，应笑劳人日奔走。
荆州官�偕钱上舍钺令弟伯坰暨崔恭人作消寒七集即席有怀崔丈龙见·其一
作者：洪亮吉
朝代：清
体裁：七言律诗

款客荆台苦致思，旧游重到酒难辞。犹怜匹马冲寒日，却值闲庭咏絮时。久别未妨书代面，故交多已鬓添丝。冰弦弹至伤心处，不管花窗夜漏迟。
荆州官�偕钱上舍钺令弟伯坰暨崔恭人作消寒七集即席有怀崔丈龙见·其二
作者：洪亮吉
朝代：清
体裁：七言律诗

一载军书插羽飞，人传公瘦我宁肥。路穿烽火惊身在，梦逐波涛入姊归。会面未能忘息壤，关心先自理初衣。天南伫看苗氛净，好买蓉湖筑钓矶。
草归
作者：洪亮吉
朝代：清
体裁：七言绝句

湖头浅醉归来日，竹里轩窗自在眠。不怕幽人梦难醒，夕阳红到枕函边。
荷叶杯
作者：洪亮吉
朝代：清
体裁：词

病到几番委顿。谁问。曲阑旁。画眉频唤不能住。猜是。甚心肠。
荷叶杯·自夕照庵步至万柳塘
作者：洪亮吉
朝代：清
体裁：词

三里望中依约。楼角。亭馆太荒芜。万株杨柳一行无。风急战菰芦。林际黑归一片。雅点。隔寺暮钟闻。寂寥城上去閒云。云薄带斜曛。
莫愁湖久憩并谒徐中山王画像
作者：洪亮吉
朝代：清

结绮临春事久非，隔坡楼殿尚依稀。到来海燕栖禅幄，运去山龙黯衮衣。空馆尚余调鹤地，真王徒剩钓鱼矶。惟应儿女英雄泪，洒向秋空作雨飞。
莫愁湖久憩并谒徐中山王画象
作者：洪亮吉
朝代：清
体裁：七言律诗

结绮临春事久非，隔坡楼殿尚依稀。到来海燕栖禅幄，运去山龙暗衮衣。空馆尚馀调鹤地，真王徒剩钓鱼矶。惟应儿女英雄泪，洒向秋空作雨飞。
莫折柳歌
作者：洪亮吉
朝代：清
体裁：六言诗

君不见道旁人，岁复岁伤阳春。又不见道旁柳，年复年摧客手。赭白马迎人归，所种树皆成围。门内人门外树，纵相离无十步。客欲折人已嗔，人爱树花怜人。前花朝后寒食，柳眼青人鬓白。
莲花池草访汪修撰如洋不值留柬一律
作者：洪亮吉
朝代：清
体裁：五言律诗

岂料尘千尺，犹留水一方。风沙来数驿，烟雨忽横塘。桨仄开波暝，星圆盖树凉。主人何处在，双鹤入书堂。
莺啼序·关神武庙后有隙地里人别搆诸葛忠武祠落成谨赋
作者：洪亮吉
朝代：清
体裁：词

丞相祠堂看古柏，阴阴翠绕。重来处、一瓣名香，空里晴丝自袅。黄石兵书吾懒读，青田洞府愁难到。只先生志业，今古几人同调。凭高回首，炎精中烬，天意殊难晓。闻说定军山下，翠羽灵旗，山昏月黑，鼓声犹恼。阴平贻误，夔门败踵，满盘都错。何须说，更谯周黄，皓知几早。相邻壮缪，遗祠未了。忠心此时重表。兹地当年，紫髯虎踞，更周郎年少。柰江山、数著残棋着手，便教输了。把荆梁十郡，名区输织屦，小儿坐啸。尚踌躇、北定中原、南清江岛。当途高也，往日纷纷割据，算曹瞒尤狡。匹马过秦中，早鸡箸全抛。虎须重燎，巾帼谋臣，弹棋胄子，一挥羽扇愁俱倒。只遗恨、在五原秋草。十年深计，拟将赤帝关河，重藉手，还高庙。
菩萨蛮
作者：洪亮吉
朝代：清
体裁：词

玉皇宫殿高无极。东西龙虎更番直。天上事偏多。仙人鬓亦皤。麻姑空一笑。偶自舒长爪。掐破碧桃花。花光照万家。
菩萨蛮·十四夜过南浔镇
作者：洪亮吉
朝代：清
体裁：词

高高下下游鳞绕。侵人不已侵巢鸟。一碧作鱼天。空明不起烟。东西楼似织。出水高千尺。玉手尽垂空。长廊接断虹。
菩萨蛮·淇县道中赠谭上舍子受
作者：洪亮吉
朝代：清
体裁：词

青泉落处红云碎。马啼乱踏林声脆。十里绕淇泉。愁无青竹竿。迟行虽数里。巳觉唫声起。知我欲回车。来朝度曲徐。
菩萨蛮·赠侠客
作者：洪亮吉
朝代：清
体裁：词

偶然来预朱门宴。身轻只比梁閒燕。蓦地出人头。灯前尚闪眸。一腔填恨血。七首怀中热。座客酒迟乾。先防冷眼看。
萍梗篇为友人作
作者：洪亮吉
朝代：清
体裁：古风

不作天上星，乃为地下萍。星宿有定位，萍梗流无停。一风吹从西，一风吹从东。萍面作草绿，萍背疑花红。红既不如花，绿亦不若草。我送浮萍归，颇思故乡好。
落月西塘
作者：洪亮吉
朝代：清
体裁：七言绝句

马首迢迢溯北风，两山青破酒颜红。我来似欲齐昏旦，落月塘西日正中。
蒋上舍徵蔚雨窗读史图
作者：洪亮吉
朝代：清
体裁：古风

三百六十日，日日可读书。晴日客苦多，不若雨断途。堂东堂西檐漏彻，堂里读书盈一尺。朝研群经草诸子，其外六时皆读史。先生用目不用耳，一目惊看十行驶。客来百唤百不应，静里目光时透纸。惊雷扫户雨泻盆，何法可使先生闻。先生此时只闭门，但怪昏黑无朝暾。我今用耳不用目，目力虽衰尚耽读。买山何不与君邻，君日读书吾耳熟。
蒋宜人亡已百日感赋一首
作者：洪亮吉
朝代：清
体裁：古风

生离每经年，死别又百日。感此泉下人，时添鬓边雪。薄帷风乍举，暗牖灯自灭。如何伤心泪，先作冰柱结。椒浆聊此奠，时物为卿设。笑言犹在耳，音响已终绝。明明称共命，惘惘冀同穴。行筑土一抔，衰年愿方毕。
蒋州守业晋寄天远归云图索题·其一
作者：洪亮吉
朝代：清
体裁：五言律诗

江汉争流处，茫茫鹦武洲。又随鸿北去，直到海西头。楚国萍如斗，天山月挂钩。何因暂谋面，两地讶同游。
蒋州守业晋寄天远归云图索题·其二
作者：洪亮吉
朝代：清
体裁：五言律诗

万里遄归日，轮台雨夜过。梦馀清泪落，天外断云多。此客情何逸，劳人鬓亦皤。披图一惆怅，疑听郢中歌。
蒋斗灿童养媳吕贞女题词
作者：洪亮吉
朝代：清
体裁：古风

乌乎何辜，贞女生不见父兮，童养于蒋，又不及见姑。然贞女之幸兮，曾未结缡而已得数面其夫。何贞女之遇屯兮，守义二十五年，而尚未及抚孤。我闻而心恻兮，感外氏之衰徂。缅前孙而后吕兮，顾两见夫贞姝。倘贞女而有后兮，吾将代恤夫遗雏。
蒋通判骐昌官兴平县日于土中得汉张骞印一方兴平古槐里也壬戌岁出以相示并属作一篇以纪
作者：洪亮吉
朝代：清
体裁：古风

西京世数传至九，文为仁君武英后。张骞凿空纵万里，金印何尝大如斗。姓名惟剩玉一拳，谁果好事为流传。玉方一寸白如雪，或者采自黄河源。当时开边承意指，堂邑氏奴同出使。随军即以勋得侯，终是人间妄男子。功名虽奇意则妄，地上行完历天上。惟应地下名不传，想欲携之伴深葬。骞经绝域我亦经，只少一棹天边行。伊江传有故侯碣，搜访百日终沉冥。四周虽完一角折，世上谁能尽完璧。汉家末叶益可伤，传国玺犹轻一掷。君不见废丘千载剩荒丘，故物摩挲说故侯。国土一抔何处觅，转因槐里忆朱游。
蓝峤至草塘关道中
作者：洪亮吉
朝代：清
体裁：古风

蓝峤及草塘，十里壁如削。濛濛棘生刺，左右难著脚。回崖野花艳，谷口日西灼。石窍嘘北风，鹰惊马头掠。人禽争一窦，扑面险欲著。东西缺盈丈，道险藉略彴。树杪俯石楼，窗棂望依约。惊沙莽成阵，马走前复却。半道闻语声，长镵斸山药。
蔡明经元春天花乱落长卷
作者：洪亮吉
朝代：清
体裁：古风

我从皇初平，曾诣蔡经宅。麻姑长爪亦出迎，啖以松花及桃实。翩然一别三十年，此老白发都垂肩。半时挈我堂北语，苦询云中旧时侣。云中旧侣散八州，宦海出没归无舟。洪厓仙人格较优，许脱手板东南游。坐君天花斋，天卧看花落。蹁跹对影两不俗，门内一翁门外鹤。
虎丘谒白公祠即呈同年任太守兆炯·其一
作者：洪亮吉
朝代：清
体裁：七言律诗

大历才人剩此翁，百篇稍已变唐风。因思白傅谈诗好，雅与生公说法同。言外自然参妙悟，个中兼可喻童蒙。西昆词格西江派，只惜彫镌语太工。
虎丘谒白公祠即呈同年任太守兆炯·其二
作者：洪亮吉
朝代：清
体裁：七言律诗

同攀仙桂无多日，得荫甘棠已十年。差喜故人皆守郡，可容傲吏早归田。租船即系祠边树，筑屋都模池上篇。何止政清词笔丽，望君心迹继前贤。
虎台谋
作者：洪亮吉
朝代：清

兄为囚，妹为虏，父命事仇无不可。父已死，兄已诛，父命杀仇仇即夫。父仇不报岂女子，反面事人有余耻。事已不成宁惜死。黄泉有血流浩浩，九州之外五经表。
虞美人
作者：洪亮吉
朝代：清
体裁：词

人人爱说芳菲节。更爱团圞月。个侬心事独娇憨。却喜花看春半、月初三。长安道上金貂集。青紫容人拾。到来生怕说头衔。只恋年时憔悴、旧青衫。
虞美人
作者：洪亮吉
朝代：清
体裁：词

黄昏独坐阑干左。竹叶深深锁。横陈玉体见何曾。知道红窗六月、不烧灯。梦中呓语愁人觉，小婢都辞却。无聊长自睡瞢腾，懊恼一钩残月、鬓边升。
虞美人·二十夜杨孝廉敬之招集腾光馆看桂
作者：洪亮吉
朝代：清
体裁：词

草元亭在云溪北。暇日能邀客。寂寥深院倒金尊。添得几丝疏雨、易黄昏。廿年前记题诗处。花压阑干住。故人多半起云霄。只我閒居尚赴、小山招。
虞美人·宝带桥
作者：洪亮吉
朝代：清
体裁：词

蒲帆过尽危桥百。径纵无千尺。便将螮蝀屈成梁。只惜都无宝带、一般长。泠泠桥外光如电。云朵裁成片。顷传三万六千宽。闻说真仙不䐨、放渔竿。
蚤发良乡小雨
作者：洪亮吉
朝代：清
体裁：七言绝句

村鸡喔喔五更馀，马陟坡陀步转徐。昨日晚凉翻急雨，满堤黄叶似游鱼。
蝶恋花
作者：洪亮吉
朝代：清
体裁：词

閒日偶从妆阁侦。闻说惊鸿，险被袁宗聘。私语又防人窃听。团圞只指随身镜。情短情长何自定。除了今生，更把来生订。一晌迟疑还未应。喃喃只说心肠硬。
蝶恋花 其一 落梅
作者：洪亮吉
朝代：清
体裁：词

白白红红开未止。一擅孤标，即兆飘零始。如此人生刚半世。问年一样输馀子。入夜春愁为剪纸。属汝重来，休昧初来旨。多分柔魂犹在水。五更吟断梅花诔。
蝶恋花 其二 落梅
作者：洪亮吉
朝代：清
体裁：词

窗外游丝空复漾。十见花残，那得人无恙。莫向酒閒矜跌宕。春风已把飞琼葬。花未开时愁巳酿。寄语桃根，春到休轻放。人世有情还有障。招魂供汝青绫帐。
蝶恋花·为孙大和妇王采薇韵
作者：洪亮吉
朝代：清
体裁：词

日午曲尘何处避。断粉零红、且自由天地。三十年华愁也未。不回头负春人意。情到九原须更记。骨冷灰飞，灰冷情还腻。幽梦压帘魂压被。醉醒怕没丝儿气。
蝶恋花·啼鸠和仲则
作者：洪亮吉
朝代：清
体裁：词

草绣平堤花绣树。如此江南，只影堪飞度。毕竟尘情犹未悟。雨晴帘角闻呼侣。倚树鹪鹩争笑汝。三度营巢，依旧无家住。几日酒痕兼墨污。楼头催浣春袍裤。
蝶恋花·时欲乞假南回书示于弟
作者：洪亮吉
朝代：清
体裁：词

十二阑干红半曲。桃杏将开，一雨先舒萼，多分散人真有福。半春好梦无重复。卅里迢迢烟草绿。欲望江南，远树偏遮目。好水好山生计足，汝曹莫恨归期促。
蝶恋花·题画
作者：洪亮吉
朝代：清
体裁：词

丝雨丝烟湖上道。梦里年华，深浅谁知道。天上玉梅开过了。又教人世东风早。春事及今偏草草。有分披图，月与花枝小。独立数峰吟句峭。乾坤分半输怀抱。
蝶恋花·鹧鸪
作者：洪亮吉
朝代：清
体裁：词

莫向天涯栖苦竹。只遇啼鹃，归计须频属。望帝愁魂魂已续。此閒乐亦应思蜀。何事啼声常傍屋。解唤哥哥，引起春人独。花到黄陵千度落，这回尚忆诗人谷。
蟂矶夫人像为方廉使昂赋·其一
作者：洪亮吉
朝代：清
体裁：七言绝句

庙门斜对石矶开，一日灵潮两度来。好属锦鳞三十六，刘郎浦口寄书回。
蟂矶夫人像为方廉使昂赋·其三
作者：洪亮吉
朝代：清
体裁：七言绝句

一舸翩翩下武昌，归宁以后史难详。惠陵松柏如南指，尚认江东作婿乡。
蟂矶夫人像为方廉使昂赋·其二
作者：洪亮吉
朝代：清
体裁：七言绝句

识力居然轶辈群，卷中依约说三分。二乔莫更誇夫婿，天下英雄只使君。
蟂矶夫人像为方廉使昂赋·其五
作者：洪亮吉
朝代：清
体裁：七言绝句

吴头楚尾路迢迢，家国多年恨未销。咫尺望夫山上石，一般心事付江潮。
蟂矶夫人像为方廉使昂赋·其六
作者：洪亮吉
朝代：清
体裁：七言绝句

一赋惊鸿谤议腾，寓言词客本难凭。洛川终古留遗恨，不及江波彻厎澄。
蟂矶夫人像为方廉使昂赋·其四
作者：洪亮吉
朝代：清
体裁：七言绝句

越罗犹认嫁时衣，花草吴宫事已非。只有杜鹃啼血夜，江声如哭撼危矶。
蠡河感旧
作者：洪亮吉
朝代：清
体裁：五言律诗

挂席去无影，夕阳空闭门。重经昔时地，频断昨宵魂。槛折春禽占，廊虚暗水吞。尚馀烟柳在，依约旧衫痕。
行云
作者：洪亮吉
朝代：清

行云欲升天，流泉欲注地。同焉出一山，由来心迹异。高高下下一日中，水气转绿云光红。朝云升天暮归岭，只有流泉去无影。君不见，作霖他日遍九州，努力倘逢东海头。
行抵伊犁追忆道中闻见率赋六首
作者：洪亮吉
朝代：清

嘉峪关前夕雾收，布隆吉后晓星浮。马毛作雪明千里，龙气成云暗一州。冰谷对床声乍噤，火山当户汗仍流。平生每厌尘环窄，天外如今一举头。
行次桃花潭山店看杏花作
作者：洪亮吉
朝代：清
体裁：七言律诗

整整斜斜剧可怜，桃花潭侧杏花妍。销魂楼上三更雨，似画江南二月天。小语未妨留睍睆，间情只欲惹鞦韆。慈恩回首真如梦，露冷烟残又十年。
行路难
作者：洪亮吉
朝代：清

行路难，歌以哭，四座茫茫惨无乐。松柏何啾啾，屋下尸自愁。挽歌何慨慷，道上殡自往。袁山松，愁何工，君家兄弟才偏雄。呼卢十万掷布帽，卿辈可识袁彦道。
衙斋十咏 其一 近山堂
作者：洪亮吉
朝代：清
体裁：五言绝句

官廨各占山，此但与山近。最喜开北轩，寥寥发松韵。
衙斋十咏 其七 金粟山房
作者：洪亮吉
朝代：清
体裁：五言绝句

蛮中金粟花，三岁偶开一。方床梦醒时，婆娑满窗月。
衙斋十咏 其三 千叶莲台
作者：洪亮吉
朝代：清
体裁：五言绝句

筑中山最高，况复据山顶。披香夜半开，东西眺星景。
衙斋十咏 其九 晓读书斋
作者：洪亮吉
朝代：清
体裁：五言绝句

无日不读书，无日不晨起。辟牖看启明，濛濛鹊声喜。
衙斋十咏 其二 思话轩
作者：洪亮吉
朝代：清
体裁：五言绝句

独坐思话轩，孤吟怅无侣。幸有黄栗留，时来伴人语。
衙斋十咏 其五 听雨篷
作者：洪亮吉
朝代：清
体裁：五言绝句

屋仿江南船，聊住江南客。所苦一百旬，孤篷雨如织。
衙斋十咏 其八 修竹廊
作者：洪亮吉
朝代：清
体裁：五言绝句

恶木既巳锄，筼筜植千个。只有问字人，时穿竹中过。
衙斋十咏 其六 卷施阁
作者：洪亮吉
朝代：清
体裁：五言绝句

日坐此阁中，著书愁未了。窗棂三面阴，绿遍卷施草。
衙斋十咏 其十 藏春坞
作者：洪亮吉
朝代：清
体裁：五言绝句

天无一日晴，地觉四时暖。持此养寸心，滃然春气满。
衙斋十咏 其四 红香馆
作者：洪亮吉
朝代：清
体裁：五言绝句

春来楼槛外，百卉尽抒红。欲别风花味，香生第几丛。
表忠观拜钱武肃王像·其一
作者：洪亮吉
朝代：清
体裁：七言律诗

不为东帝只称臣，江左真王仅此人。故里锦衣殊赫奕，中原棋局太纷纶。州排十四疑无敌，弩射三千若有神。依旧吴宫好花月，遗民从未识烟尘。
表忠观拜钱武肃王像·其二
作者：洪亮吉
朝代：清
体裁：七言律诗

跃马提戈海上回，儒风早喜被江陔。年名不改唐天祐，国士能容罗秀才。使宅例皆除草创，陌头歌已报花开。门材百世犹全盛，时有文孙握节来。
袁大令以辛亥除日复作告存诗七首索和戏加二绝奉答·其一
作者：洪亮吉
朝代：清
体裁：七言绝句

赴书昨日过江东，消息传来总不同。我信戴逵无死法，越中名士胜吴中。
袁大令以辛亥除日复作告存诗七首索和戏加二绝奉答·其七
作者：洪亮吉
朝代：清
体裁：七言绝句

人嫌不及此偏过，恐是神仙受折磨。谪籍至今填未满，周妻何肉累公多。
袁大令以辛亥除日复作告存诗七首索和戏加二绝奉答·其三
作者：洪亮吉
朝代：清
体裁：七言绝句

巳扺红尘一百龄，名山五十载韬形。如何更展人间限，天上多应妒岁星。
袁大令以辛亥除日复作告存诗七首索和戏加二绝奉答·其九
作者：洪亮吉
朝代：清
体裁：七言绝句

脱手新诗众竞钞，丰干莫怪舌偏饶。两篇多作非无意，先代巫咸赋九招。
袁大令以辛亥除日复作告存诗七首索和戏加二绝奉答·其二
作者：洪亮吉
朝代：清
体裁：七言绝句

傥来勋业那堪论，丝竹东山道自尊。却见白鸡原不碍，故应久占谢公墩。
袁大令以辛亥除日复作告存诗七首索和戏加二绝奉答·其五
作者：洪亮吉
朝代：清
体裁：七言绝句

准拟铭旌已欲题，无端白日忽回西。生天成佛都应后，莫哂精庐孟会稽。
袁大令以辛亥除日复作告存诗七首索和戏加二绝奉答·其八
作者：洪亮吉
朝代：清
体裁：七言绝句

名山咫尺好攀跻，趁此春江绿欲迷。毕竟太真年命脆，请公来日试然犀。
袁大令以辛亥除日复作告存诗七首索和戏加二绝奉答·其六
作者：洪亮吉
朝代：清
体裁：七言绝句

耆旧居然压辈群，老来心力著书勤。十分彭祖当时寿，却愧公还未一分。
袁大令以辛亥除日复作告存诗七首索和戏加二绝奉答·其四
作者：洪亮吉
朝代：清
体裁：七言绝句

告存才接七篇诗，此语宾朋喜可知。谁识仙山楼阁里，有人望眼欲穿时。
袁大令枚寄示拟戊午已未重宴鹿鸣琼林诗二十首率成十二绝奉简
作者：洪亮吉
朝代：清
体裁：七言绝句

唐代诗人推李杜，何曾雁塔得追陪。先生要吐前贤气，两向慈恩顶上来。
袁大令枚病中以自挽诗索和率赋一篇寄呈
作者：洪亮吉
朝代：清
体裁：古风

我生为鲜民，逮养苦未果。孤真同孟陋，名合作杨轲。虽然检此身，欲死尚不可。唯公丈人行，早结文字缘。事勋与文章，一一喜可传。即论委蜕期，事亦须推袁。幸公未死时，我欲代公述。二十厉志初，七十著书毕。若论文福兼，公可死者一。早年预清班，继复作循吏。风谣至今留，俎豆倘可冀。若论位望亨，公可死者二。君卿取十妻，诸葛得二男。身如柏枝强，境若蔗尾甘。若论居处优，公可死者三。十洲纵未遵，五岳巳毕至。黄山武夷间，垂老游复肆。若论山水缘，公可死者四。拾遗踣耒阳，供奉陨江浒。昌黎不摄生，和仲备疾苦。若论年命丰，公可死者五。中书廿四考，方镇四十年。汾阳处危疑，长沙疾绵延。身命匪不达，得不偿失焉。何如公致身，半世卧岩谷。入门与出门，偃仰无不足。若论心志舒，可死不止六。世凡号为儒，家置公一编。上者师公文，次学公诗篇。下逮决科策，诵之口流涎。公名聋瞽知，公貌僮媪识。或疑天上人，或引作前哲。宁知公尚在，年仅七十七。如此复不死，宁能望神仙。势必神采离，形作块垒牵。与其卧闺闱，曷若墟冢间。颜公自为铭，陶令自作诗。颇怪同辈中，一一不和之。逮公始创例，遍索执绋词。我谓果爱公，生并致脯奠。及公能饮食，一切口尝遍。庖人出新意，尚可令公羡。又公在地上，说鬼不肯休。恐归地下时，万鬼声啾啾。蓄憾既巳深，瓦砾伺间投。公其见梦余，聊可助一臂。公虽块然亡，我尚有生气。鬼车与鬼马，辟易一万骑。公今虽自挽，我更欲速公。公如读之竟，大笑声隆隆。当嘉此狂生，交道有始终。
袁太守纯德招游城南文昌阁并归饮署斋即席赋赠并寿太守七十
作者：洪亮吉
朝代：清
体裁：古风

我前游秦中，闻君宰米脂。十年来荆襄，君官擢同知。盘盘政绩推尤异，佐郡淹留赏心地。尚书清节号知人，我作门生君属吏。昨惭持节来黔阳，君亦五马官思唐。秦中知名楚中见，何似黔中日谋面。春残约客城南头，江涨欲从城上流。看花步幛游山屐，谁信使君年七十。窗棂八面阁四层，飞步早从高处立。日斜回马东南街，转历百级来官斋。亭危正面延江口，我饮一杯君一斗。眼中落落五老峰，且挈浮邱为君寿。
袁安卧雪图为王太守嵩高作
作者：洪亮吉
朝代：清
体裁：古风

屋头无炊烟，门外一丈雪。此时屋中人，巳恐不能活。永平及永元，三世弼天子。此时屋中人，如何遽能死。闭门一卧历一时，门外雪深殊不知。洛阳县令来何巧，从事汝南饥欲倒，门外雪花飞入灶。从兹举足一出门，衣被四海皆阳春。眼前高卧匪无意，预想俗敝当还醇。君不见丈夫一世归怀抱，有事日多无事少。即论无事亦须眠，那得閒心访安道。
袁文学廷梼移居载书图·其一
作者：洪亮吉
朝代：清
体裁：七言绝句

不惜兼金百计储，牙签时卷复时舒。一瓻日诣袁居士，欲读人间未见书。
袁文学廷梼移居载书图·其二
作者：洪亮吉
朝代：清
体裁：七言绝句

委巷南头与北头，三迁我敢比前修。丹黄句读依然在，时复伤心上小楼。
袁文学集明东林诸贤及黄石斋手札汇成长卷索题
作者：洪亮吉
朝代：清
体裁：古风

不知我者不可言，知我何不书连篇。笳花委鬼正当路，举笔欲下心忧煎。二周一魏书如此，悼叹人生不如死。求忠于孝古所云，忠节门仍生孝子。铜山先生起漳泉，万言一疏人争传。明知末路不可挽，独抱白日归虞渊。蓼洲诗，石斋集，笔厎欲扶天地立。快论时歌复时泣，明家社屋巳百年。纸上尚复生云烟，君不见季侯笺孔时笺。
被酒与吴生麟夜话
作者：洪亮吉
朝代：清

辽东道士应成鹤，阳羡书生莫化鹅。尚有十年人海愿，却来吹笛共高歌。
襄阳呈房师王观察
作者：洪亮吉
朝代：清
体裁：七言律诗

远宦迢迢各一方，马头真喜向襄阳。西南尚见烽烟赤，师弟初惊鬓发苍。怀古池台聊驻节，探春帘幕偶传觞。盈箱案牍须勤理，肯学山公醉百场。
西厓诗为法式善祭酒赋
作者：洪亮吉
朝代：清
体裁：古风

昨者法祭酒，索我西厓诗。西厓以人重，不在水一陂。寂寥今昔人，断续往来水。流波照居人，前后差济美。相公居前朝，文作一代雄。祭酒生盛世，诗有三唐风。遂令东逝波，叠鉴苦吟影。厓前通长河，厓后冠西岭。昨闻西厓上，别立双梧门。非云阶级高，藉表坛坫尊。六月红荷花，清光彻天地。高低千坡陀，口有百游骑。君餐层湖藕，我饭北江稻。西厓去人远，疑在五云表。流波日以深，积土日以高。他时西厓名，与岳争岧峣。
西来阁夜宿
作者：洪亮吉
朝代：清
体裁：古风

一庵名西来，圆月向东出。江空遥夜永，云水四边彻。僧楼一一高挂空，倦客似鸟投樊笼。三更以后群动息，万梦并落蛟潭中。
西江月
作者：洪亮吉
朝代：清
体裁：词

梦里莺花缭绕，愁中风雨廉纤。一般时节症恹恹。相对烛花呵欠。小胆疑闻鬼语，细心时卜神签。病儿生怕不增添。百计把人排陷。
西江月·九月初七日雨窗遣闷
作者：洪亮吉
朝代：清
体裁：词

门外愁霖似泼，帐中清泪同挥。一年多事上心来。不饮已防先醉。明岁重阳何处，去年此夕方归。人言死别复生回。今日正当周岁。
西溪汎即事
作者：洪亮吉
朝代：清
体裁：古风

苍苍山巳深，淼淼流不止。无嫌鸟飞疾，撇浪鱼若矢。稍休厓石上，四面聒流水。风势聚一桥，惊看去云驶。桥西村落好，人语罢朝市。红白花万堆，中飞爨烟紫。
西溪渔隐歌为曾都转燠赋
作者：洪亮吉
朝代：清
体裁：古风

我家近南江，乃望北江北。桃花洲上三面山，久欲临流筑居宅。君家住西江，乃忆西湖西。西湖尽处一溪在，碧水荡漾天低迷。我为北江农，志不谋稻粱。江潮壁立一亭嵌，日校五雅兼三苍。君为西溪渔，意不在鲂鲤。绿蓑一领不肯穿，日日吟诗北窗里。万言落笔不得休，雕琢欲使前人愁。明堂左右列樽俎，武库甲乙森戈矛。西溪渔隐诗六卷，派与西江亦殊判。沉思早抉天地奥，古色不供时世玩。竹西风月宦十年，珠履宾客盈三千。平山堂纵日登眺，清梦只落西溪边。西溪近界江海中，溪上南北双高峰。诗筒往往杂钓筒，得句时复惊蛟龙。才名京国谁能偶，辈行居然欲称叟。西清东观及外台，十六年中一千首。欧阳恋颍湖，安石号半山。名流所在寓清兴，好景何必皆乡关。即如西溪边，咫尺接东海，拔地倚天诗笔在。潮生潮落尔许忙，渔弟渔兄欲谁待。君不见宫亭湖上源两支，章水贡水流无时。西江宗派吾岂知，快意且读西溪诗。
西爽村雅集应教·其一
作者：洪亮吉
朝代：清
体裁：五言律诗

平波三十顷，楼阁总如浮。听雨来檐隙，穿云历树头。竹梢时碍鹿，花点欲惊鸥。不是春光满，还疑雪苑游。
西爽村雅集应教·其二
作者：洪亮吉
朝代：清
体裁：五言律诗

三雍开秘笈，万毕述奇辞。古乐阿间献，新碑丞相斯。阜同分陜陌，水轶定昆池。喜值端居暇，宾筵酒不辞。
见落叶有感
作者：洪亮吉
朝代：清
体裁：古风

年已迫迟草，无复少壮时。落叶既辞树，终难上故枝。今年故枝衰，明岁新枝好。亦如人代谢，子老孙复抱。明年春异今年春，老人衰迟喜抱孙。花开千回落千遍，孙复抱孙吾不见。
见要人
作者：洪亮吉
朝代：清

衣如鹑，马如狗，道逢八驺不得走。平生不喜见要人，要人近复生公门。君不见要人耶亦堪喜，陛下有纶臣仲礼。
观音厓待月
作者：洪亮吉
朝代：清
体裁：古风

我来观音岩，月出断厓口。棱棱纸声碎，壁上蜥蜴走。海风吹幡竿，石冷坐偏久。夜半扶月归，清辉腻人手。
观音洞·其一
作者：洪亮吉
朝代：清
体裁：七言绝句

仄径西来日欲曛，洞门流水绿沄沄。抬头忽觉峰奇峭，错认天空数朵云。
观音洞·其二
作者：洪亮吉
朝代：清
体裁：七言绝句

半厓音响若闻钟，石罅才开藓复封。谁识洞中仍有洞，小桥流水一株松。
观音阁
作者：洪亮吉
朝代：清
体裁：七言律诗

到来巳觉上青天，尚有人耕屋上田。老树绿零前夜雨，夕阳黄破半城烟。江声似恨山重叠，乡梦都迷路七千。且倚石阑閒啜茗，半空灵果落僧肩。
观音阁
作者：洪亮吉
朝代：清
体裁：五言律诗

溪声流不尽，三折到桥南。初日红犹敛，残冬绿尚酣。乍疑僧入定，真与佛同龛。北阁休教掩，冲寒性所耽。
解散髻
作者：洪亮吉
朝代：清

华林园中宴初设，彦回琵琶称第一。清歌沈季琴王郎，三公解事惟拍张。尚书尚书技偏乏，稽首臣须用臣法。臣今有法臣知书，当时封禅推相如。帝日休哉盛德事，琵琶声停拍声止。一代风流比谢安，插簪散髻解朝冠。王郎何似吴兴守，力饮不肯解玺绶。
计应朝北阙且莫忆西湖好趁帆墙便行过故里无
作者：洪亮吉
朝代：清
体裁：五言律诗

同官凡几辈，接迹戌三边。吾子能孤立，君恩仅左迁。暂还诸季节，行赠绕朝鞭。他日金台侧，相思屡寄笺。
许上舍汝原观涛图·其一
作者：洪亮吉
朝代：清
体裁：七言绝句

避人何敢学乘桴，东下沧溟住得无。转眼忽怜尘世小，一杯海水一葫芦。
许上舍汝原观涛图·其二
作者：洪亮吉
朝代：清
体裁：七言绝句

三千里路客何久，十八家村住亦难。我欲与君同卜筑，城南阳羡好溪山。
识英物
作者：洪亮吉
朝代：清

儿勿啼，儿啼惊一切。儿啼何奇，知儿是英物。儿勿来，儿来光一室。儿来何殊，知儿有奇骨。星茫茫，堕儿赖中七。山岩岩，横儿顶中一。君不见温太真，擅奇术。燃犀照余幽魅出，何不携来照英物。
试院小楼独坐柬嵇太守承孟
作者：洪亮吉
朝代：清
体裁：七言律诗

风光多在小楼西，无数山云压槛低。与客生疏惟燕剪，背人开落有棠梨。酒逢地主惭中户，札报天兵过五溪。早晚捷书来郡阁，春融拚共醉如泥。
诗冢诗·其一
作者：洪亮吉
朝代：清
体裁：七言绝句

侧柏疏梅插满茔，三千里路走燕京。不知何预先生事，肯为诗人触热行。
诗冢诗·其三
作者：洪亮吉
朝代：清
体裁：七言绝句

少日齐名顾虎头，老来吴质倍工愁。九原珠玉终难瘗，合置中郎与发丘。
诗冢诗·其二
作者：洪亮吉
朝代：清
体裁：七言绝句

身后浮名定有无，尚馀清泪洒平芜。他年地下传文苑，此事真推鬼董狐。
诗冢诗·其四
作者：洪亮吉
朝代：清
体裁：七言绝句

不结诗人结酒人，迩来曲蘖更沉沦。潘张陆左谁能识，有锸须埋刘伯伦。
诣高旻寺如鉴上人招登天中塔望海·其一
作者：洪亮吉
朝代：清
体裁：五言律诗

不信帆樯上，居然户牖开。岸疑穿地出，山欲渡江来。舫屋东西接，楼�楚蜀回。赞公招手处，飞鸟亦惊猜。
诣高旻寺如鉴上人招登天中塔望海·其二
作者：洪亮吉
朝代：清
体裁：五言律诗

此日随飞锡，多年叹转蓬。三层历霄汉，百级出樊笼。天意谁能问，坤舆已欲穷。请看东海水，流入尾闾中。
读书倦后偶题斋壁
作者：洪亮吉
朝代：清
体裁：古风

萧斋赁三间，长日渺何事。因无用世心，益坚传世志。行装本无几，并叠陈箧笥。所居幸深远，热客无一至。中年惊已过，盍扣囊厎智。不见七十翁，辞官课奇字。
读史六十四首·其一
作者：洪亮吉
朝代：清
体裁：七言绝句

大九州藏小九州，大瀛海外水仍流。九州各有开天圣，迭拄乾坤到尽头。
读史六十四首·其七
作者：洪亮吉
朝代：清
体裁：七言绝句

蚕食何堪四面来，阳人负黍踵难回。周家八百年天下，末路惟馀避债台。
读史六十四首·其三
作者：洪亮吉
朝代：清
体裁：七言绝句

一粟先看世界浮，女娲搏土不曾休。自从未有人行日，玉兔金乌已出头。
读史六十四首·其三十
作者：洪亮吉
朝代：清
体裁：七言绝句

家世何应出阿戎，嗜钱钻核作门风。葫芦麈尾皆长柄，莫哂南朝王侍中。
读史六十四首·其三十一
作者：洪亮吉
朝代：清
体裁：七言绝句

弦歌小邑最风流，一令宁输督八州。强使名贤附华胄，泉明地下亦包羞。
读史六十四首·其三十七
作者：洪亮吉
朝代：清
体裁：七言绝句

妄思成佛反遭魔，历劫应知负债多。何必赎身同泰寺，累他临殁唤荷荷。
读史六十四首·其三十三
作者：洪亮吉
朝代：清
体裁：七言绝句

白雀空矜一世才，新支堡下忽徘回。死胡尚啮生天子，何怪坚头入梦来。
读史六十四首·其三十九
作者：洪亮吉
朝代：清
体裁：七言绝句

萧曹丙魏冠西京，房杜沦亡姚宋生。只有汉唐人物好，中兴开国尽名卿。
读史六十四首·其三十二
作者：洪亮吉
朝代：清
体裁：七言绝句

江东王气总绵延，晋宋梁陈代屡迁。只有蒋山惟一帝，居然香火占千年。
读史六十四首·其三十五
作者：洪亮吉
朝代：清
体裁：七言绝句

虚无上八洞真仙，稗史新传委宛编。不信尧时白蝙蝠，能知混沌与开天。
读史六十四首·其三十八
作者：洪亮吉
朝代：清
体裁：七言绝句

武都山接谷轩辕，百顷仇池富水源。不是氐羌来据险，人间此亦种桃园。
读史六十四首·其三十六
作者：洪亮吉
朝代：清
体裁：七言绝句

已见苻坚过项城，八公鹤唳与风声。淮南鸡犬都仙去，尚剩沿山草木兵。
读史六十四首·其三十四
作者：洪亮吉
朝代：清
体裁：七言绝句

渔人何事舌偏饶，历数炎精迄本朝。从此桃源不淳古，并知刘石与苻姚。
读史六十四首·其九
作者：洪亮吉
朝代：清
体裁：七言绝句

督亢先看具地图，樊于期忽仰天呼。燕齐海上多奇士，狗盗要难及狗屠。
读史六十四首·其二
作者：洪亮吉
朝代：清
体裁：七言绝句

啾啾唧唧四边鸣，造字台边夜哭声。足见一篇无鬼论，便从上古已难行。
读史六十四首·其二十
作者：洪亮吉
朝代：清
体裁：七言绝句

法尧禅舜亦家风，二十韶年作上公。不见露台曾惜费，偏能全赐蜀山铜。
读史六十四首·其二十一
作者：洪亮吉
朝代：清
体裁：七言绝句

著书空费万黄金，剽窃根源尚可寻。吕览淮南尽如此，两家宾客太欺心。
读史六十四首·其二十七
作者：洪亮吉
朝代：清
体裁：七言绝句

东京文格本来卑，一字无惭语亦欺。不被古人瞒到底，曹娥碑与郭君碑。
读史六十四首·其二十三
作者：洪亮吉
朝代：清
体裁：七言绝句

大将王常太尉牟，啬夫游徼尽通侯。东京人物寥寥甚，卓茂居然冠辈流。
读史六十四首·其二十九
作者：洪亮吉
朝代：清
体裁：七言绝句

圣證篇成汉学亡，六书训诂孰推详。一编难与专门较，杜预春秋宁谷梁。
读史六十四首·其二十二
作者：洪亮吉
朝代：清
体裁：七言绝句

并世才能识魏公，死犹两女嫁英雄。炙鸡斗酒无多费，我欲时时酹冢中。
读史六十四首·其二十五
作者：洪亮吉
朝代：清
体裁：七言绝句

祖尚元虚自晋贤，黄初人物已开先。汉家盛日尊黄老，不习南华内外篇。
读史六十四首·其二十八
作者：洪亮吉
朝代：清
体裁：七言绝句

多金赎女出匈奴，友谊曹瞒绝世无。愧煞君家五官将，刀头难赦仲宣孤。
读史六十四首·其二十六
作者：洪亮吉
朝代：清
体裁：七言绝句

霸业王基并有因，转嫌封拜不酬勋。虞侯赐剑燕王刎，恐负难兄付托殷。
读史六十四首·其二十四
作者：洪亮吉
朝代：清
体裁：七言绝句

同时北海出儒宗，邴管仍堪合作龙。毕竟汉朝经学贵，黄巾争拜郑司农。
读史六十四首·其五
作者：洪亮吉
朝代：清
体裁：七言绝句

棋家国手说秋储，此局开从允子朱。破尽工夫究何用，笑他一著竞嬴输。
读史六十四首·其五十
作者：洪亮吉
朝代：清
体裁：七言绝句

香孩儿事最堪疑，灭迹思将一代欺。身上黄袍袖中稿，制成恐不是临期。
读史六十四首·其五十一
作者：洪亮吉
朝代：清
体裁：七言绝句

百事都嫌强出头，扶乩坛上亦来游。神仙何苦名心重，处处题诗向酒楼。
读史六十四首·其五十七
作者：洪亮吉
朝代：清
体裁：七言绝句

七尺终当死报君，黄冠南下属传闻。一编琬□名臣录，都让王家生祭文。
读史六十四首·其五十三
作者：洪亮吉
朝代：清
体裁：七言绝句

尚书别有古文传，西蜀才人著太�。僭圣亦同非圣例，杨雄梅�赵师渊。
读史六十四首·其五十九
作者：洪亮吉
朝代：清
体裁：七言绝句

诗情画笔号专门，三绝虽兼格不尊。说到彦回先齿冷，更谁人数赵王孙。
读史六十四首·其五十二
作者：洪亮吉
朝代：清
体裁：七言绝句

诗案曾留御史台，憸人亦转叹奇才。雄文却要蛟龙助，不枉先生过海来。
读史六十四首·其五十五
作者：洪亮吉
朝代：清
体裁：七言绝句

儒林道学本同原，分传翻嫌史例繁。只我欲书三独行，石工军校郑监门。
读史六十四首·其五十八
作者：洪亮吉
朝代：清
体裁：七言绝句

戴主恩如戴昊天，投荒百日准归田。家风尚愧鄱阳集，雪窖冰天十五年。
读史六十四首·其五十六
作者：洪亮吉
朝代：清
体裁：七言绝句

万乘曾为孤注来，惹他谗口一时开。契丹西夏非强敌，祇觉中原乏将才。
读史六十四首·其五十四
作者：洪亮吉
朝代：清
体裁：七言绝句

一成一旅总堪凭，万顷洪涛一叶淩。不据西湖据东海，赵家端可号中兴。
读史六十四首·其八
作者：洪亮吉
朝代：清
体裁：七言绝句

晓馔牲牢夜击鲜，华堂养士各三千。何如五百田横客，蹈海都同鲁仲连。
读史六十四首·其六
作者：洪亮吉
朝代：清
体裁：七言绝句

何须刻意别灵顽，物物同生宇宙间。各有出奇争胜处，翼填东海擘开山。
读史六十四首·其六十
作者：洪亮吉
朝代：清
体裁：七言绝句

读史常侵夜漏馀，时时一梦到华胥。可知不在青天外，竟欲乘风去卜居。
读史六十四首·其六十一
作者：洪亮吉
朝代：清
体裁：七言绝句

都似空中飞鸟过，强分名目费编摩。试将列传平心看，一代传人本不多。
读史六十四首·其六十三
作者：洪亮吉
朝代：清
体裁：七言绝句

饮啄何须更好名，修真先要近人情。烹龙炰凤瑶池宴，谁说仙家不杀生。
读史六十四首·其六十二
作者：洪亮吉
朝代：清
体裁：七言绝句

千日中山酝已尝，便须一锸冢中藏。伯伦死酒非真死，想要逃名入醉乡。
读史六十四首·其六十四
作者：洪亮吉
朝代：清
体裁：七言绝句

晋代旌阳唐李筌，是谁人已得真诠。近来老辈神仙少，数到元时白玉蟾。
读史六十四首·其十
作者：洪亮吉
朝代：清
体裁：七言绝句

一椎一筑一匕首，三客果谁能策勋。沧海君来亦无用，先知独让滈池君。
读史六十四首·其十一
作者：洪亮吉
朝代：清
体裁：七言绝句

开国先愁乏远图，西都习尚逮东都。汉家一代崇虚诞，黄石兵书赤伏符。
读史六十四首·其十七
作者：洪亮吉
朝代：清
体裁：七言绝句

宣元以后治优柔，况复专朝有五侯。正与商君法相反，虱官不去鼠奸留。
读史六十四首·其十三
作者：洪亮吉
朝代：清
体裁：七言绝句

万卷先从客舍储，撰成八览纪乘除。笑他只善居奇货，也学虞卿强著书。
读史六十四首·其十九
作者：洪亮吉
朝代：清
体裁：七言绝句

烈士伤心古道旁，一生曾未值孙阳。却看老骥还千里，正负盐车上太行。
读史六十四首·其十二
作者：洪亮吉
朝代：清
体裁：七言绝句

缘知隆准是真龙，白帝先愁试剑锋。功狗已烹高鸟尽，祇留一雉雊深宫。
读史六十四首·其十五
作者：洪亮吉
朝代：清
体裁：七言绝句

前殿危言批逆鳞，后宫恩重亦忘身。朱云折槛熊攀槛，越显名臣与美人。
读史六十四首·其十八
作者：洪亮吉
朝代：清
体裁：七言绝句

客未登车主候门，世家家法已无存。史臣倘为宣尼讳，十四传中削此孙。
读史六十四首·其十六
作者：洪亮吉
朝代：清
体裁：七言绝句

兰茝招魂些续歌，楚天万里不生波。愿将鱼腹词人吊，文考湘江屈汨罗。
读史六十四首·其十四
作者：洪亮吉
朝代：清
体裁：七言绝句

汉家中叶庆连绵，元狩元封国祚延。天上岁星来执戟，如何天子不长年。
读史六十四首·其四
作者：洪亮吉
朝代：清
体裁：七言绝句

鲁阳戈已嫌多事，第一尤憎后羿弓。正要不分昏与旦，悬他十日照寰中。
读史六十四首·其四十
作者：洪亮吉
朝代：清
体裁：七言绝句

三峰高接华山巅，下视苍茫几点烟。不是谪仙人在世，好诗谁敢问青天。
读史六十四首·其四十一
作者：洪亮吉
朝代：清
体裁：七言绝句

胡雏相异兆生时，铁额铜头并护持。制得猪婆龙死命，仅须一个李猪儿。
读史六十四首·其四十七
作者：洪亮吉
朝代：清
体裁：七言绝句

述怪稽神作语林，谁知劫数已相寻。冠貂衣紫人如豆，筛下南朝徐楚金。
读史六十四首·其四十三
作者：洪亮吉
朝代：清
体裁：七言绝句

总是沧桑劫里来，唐除丑口吕书回。何应一落金门第，不作仙人即盗魁。
读史六十四首·其四十九
作者：洪亮吉
朝代：清
体裁：七言绝句

鲁论半部箧中藏，垂老应知亦健忘。怪底一朝多语录，用他学究佐兴王。
读史六十四首·其四十二
作者：洪亮吉
朝代：清
体裁：七言绝句

中唐风节数韩公，讵止文章一代雄。异类强藩尽低首，王庭凑与鳄鱼同。
读史六十四首·其四十五
作者：洪亮吉
朝代：清
体裁：七言绝句

转觉双鬟有定评，旗亭声价一时倾。怪他九级慈恩塔，遍检都无李杜名。
读史六十四首·其四十八
作者：洪亮吉
朝代：清
体裁：七言绝句

年名五代不多时，七姓官家尽健儿。辛苦九朝长乐老，朝秦草楚费支持。
读史六十四首·其四十六
作者：洪亮吉
朝代：清
体裁：七言绝句

绝代才人韩致光，百篇诗句一奁香。虎须捋罢吟幺凤，铁是心肝锦作肠。
读史六十四首·其四十四
作者：洪亮吉
朝代：清
体裁：七言绝句

万羊太尉李文饶，食料谁知命所招。日啖半升原作相，何需八百石胡椒。
读归方伯景照犹女佩珊诗册率跋一首时闻方伯已从戌所旋里即以寄之
作者：洪亮吉
朝代：清
体裁：七言律诗

每诩娇儿笔阵遒，忆偕臣叔戌西邮。李腾空仙不旋踵，段秀实归仍戴头。种树经曾携万里，簪花格已定千秋。东山丝竹真堪慰，各有深闺侍唱酬。
读晋书偶成
作者：洪亮吉
朝代：清
体裁：七言律诗

剩得荆扬半壁天，偏安王气尚绵延。生憎谢客称山贼，死笑孙恩作水仙。南渡化龙才几日，北来饮马是何年。茫茫万里中原土，只惜无人肯著鞭。
谒金门
作者：洪亮吉
朝代：清
体裁：词

谁决策。除是刘琨祖逖。一事差堪嬴越石。承平非狎客。叉手巡行今夕。放眼追思畴昔。好友缘儒都入墨。寥寥心孰白。
谒金门·送龚晓升南归即题其长松片石行幛
作者：洪亮吉
朝代：清
体裁：词

归亦得。卷里天青云白。不误今宵归计决。误前时为客。屋三閒醒梦适。何止长松片石。七十二峰晴历历。在先生窗隙。
谷子塘
作者：洪亮吉
朝代：清
体裁：古风

人行谷子塘，林木始回互。野花生东西，叶叶悉垂露。肩舆欲东转，黄犊忽拦路。旆影拂曙鸦，惊飞四穿树。初阳开谷口，楼阁恍无数。知有山僧居，泠泠晓钟度。
贵阳元夕灯词·其一
作者：洪亮吉
朝代：清
体裁：七言绝句

花墅连宵爆竹催，惹他桃杏一齐开。惟馀径草难全绿，却值山南丝雨来。
贵阳元夕灯词·其七
作者：洪亮吉
朝代：清
体裁：七言绝句

花枝不异故园春，短巷长廊记却真。倚遍石阑干畔月，就中只少走桥人。
贵阳元夕灯词·其三
作者：洪亮吉
朝代：清
体裁：七言绝句

廿家门巷一楼灯，火树银花夹数层。只有笛声凄怨甚，四更还待月华升。
贵阳元夕灯词·其九
作者：洪亮吉
朝代：清
体裁：七言绝句

古墙阴碧烛花红，待月楼高影数重。一簇银灯山半堕，乍看真讶下天龙。
贵阳元夕灯词·其二
作者：洪亮吉
朝代：清
体裁：七言绝句

西南郭外尽平畴，节使筵开百尺楼。灯火似山人似海，忽惊天半一回头。
贵阳元夕灯词·其五
作者：洪亮吉
朝代：清
体裁：七言绝句

一旬强半雨连绵，不信黔南是漏天。骑马出门思镜听，沿街却喜说丰年。
贵阳元夕灯词·其八
作者：洪亮吉
朝代：清
体裁：七言绝句

箫鼓初停坐客稀，半酣筵上换春衣。七千里隔津门路，却有黄鱼入馔肥。
贵阳元夕灯词·其六
作者：洪亮吉
朝代：清
体裁：七言绝句

廉访斋南笑语哗，当筵绝技使人誇。射棚一盏银灯上，墙外惊传鼓子花。
贵阳元夕灯词·其十
作者：洪亮吉
朝代：清
体裁：七言绝句

疏杨成幄水如烟，错认江南二月天。星月未来楼阁暝，万枝灯里漾秋千。
贵阳元夕灯词·其四
作者：洪亮吉
朝代：清
体裁：七言绝句

金锁桥西送客回，趁人丛处广场开。芦笙吹彻秧歌起，逐队花苗跳月来。
贺方伯长庚属题其尊人兰竹卷子
作者：洪亮吉
朝代：清
体裁：古风

画兰不画雨，雨巳飞晴空。画竹不画风，风巳出干中。棱棱数竿风，卷此楚波白。亭亭几枝雨，亦胜楚天碧。先生偶开门，汉水澨水流无痕。先生偶楗户，兰枝竹枝约同住。卅年岂以画得名，转借兰竹抒幽情。乃知气味本无别，与兰同心竹同节。一幅雪景一幅晴，末幅皎月枝间明。君不见兰枝竹枝幅盈十，并写森森石林立。展图不及见先生，奇石当前且长揖。
赠周刺史景益
作者：洪亮吉
朝代：清
体裁：七言律诗

卅年家住蠡河湾，只隔衡门不往还。清切早闻登上第，沈沦我亦厕朝班。閒情偶欲消馀晷，远宦同应历万山。何日对床乡梦好，白云流水自潺潺。
赠巨超慧超即题二僧诗集
作者：洪亮吉
朝代：清
体裁：古风

巨公居江心，慧公住江浒，诗笔如龙复如虎。句成宝气烛九霄，龙虎钵中头尽俯。生平我喜七字诗，不可一世人尽知。眼中无人缔方外，一任下士相嘲嗤。君看建业东来水，日夜滔滔欲归海。二僧笔力可截江，端坐已受潮头降，馀力更把焦山扛。巨公欲云游，慧公欲高卧。飞锡并从天外堕，他日莲台孰高坐。
赠庄司训隽申
作者：洪亮吉
朝代：清
体裁：五言律诗

我爱庄夫子，中年薄宰官。芙容开皖晚，苜蓿笑阑干。世事心知熟，群经口诵完。俸钱馀数百，先约客晨餐。
赠徐达源待诏
作者：洪亮吉
朝代：清
体裁：七言律诗

居邻水国号山民，校勘陈编事业新。官爵偶同文待诏，唱随欣得管夫人。买书�好通支港，写韵楼高绝点尘。屋后女桑三百树，不妨来访异时春。
赠木兰院僧诵苕二首
作者：洪亮吉
朝代：清

相逢同著软红尘，谁认前身与后身。我信西来本无佛，茅庵还坐苦吟人。谋餐曾费写经钱，迟客犹留炊后烟。一样扬州木兰院，山僧煮笋廿年前。
赠木兰院僧诵苕二首·其一
作者：洪亮吉
朝代：清

相逢同著软红尘，谁认前身与后身。我信西来本无佛，茅庵还坐苦吟人。
赠木兰院僧诵苕二首·其二
作者：洪亮吉
朝代：清

谋餐曾费写经钱，迟客犹留炊后烟。一样扬州木兰院，山僧煮笋廿年前。
赠杨州倅廷焕即题其传砚堂卷子
作者：洪亮吉
朝代：清
体裁：七言律诗

难兄薄宦久蹉跎，万里新从马伏波。小别最怜饶涕泪，半程相送越滹沱。传家砚比兼金重，卖字钱无落叶多。我是孔融交两世，一回展卷一摩挲。
赠沈教授成渭
作者：洪亮吉
朝代：清
体裁：五言律诗

我爱沈夫子，平生见地超。鬓疏秋后叶，笔劲午前潮。地僻成鸡市，官閒类马曹。醉谈先世事，七十恍垂髫。
赠阮亨联
作者：洪亮吉
朝代：清
体裁：联

第五之名齐票骑；十三此夜订心交。
赠陈方伯淮
作者：洪亮吉
朝代：清
体裁：七言律诗

十年两度谒行旌，叩阁皆逢失喜迎。残雪尊罍滋水驿，经秋风月武昌城。诗名早见题襟集，世泽欣承曳履声。倘许从容话乡里，鹅笼我本旧书生。
赤白气
作者：洪亮吉
朝代：清

旗猎猎，天门开，云中天子骑龙来。赤光耀以西，白气耀以东。非烟非雾，杳不知其蒙蒙。荧荧煌煌，遂开明堂。礌礌落落，雄艺卓荦石武乡。一生低首惟高皇。幕中乃有张子房。
赵兵备以十四日招客宴牡丹花下先期以花朵绝小作诗解嘲因用原韵复得五百八十字答之
作者：洪亮吉
朝代：清
体裁：古风

我家一丛花，发自月初九。将开及全放，自卯看至酉。凌晨携卧具，月午伫尤久。今年比前年，花朵益秾厚。将倾十家产，约此数执友。忽然□门来，递到诗一首。千言何反覆，欲自饰怩忸。主人词未毕，花巳若蒙垢。我为花叹息，转向主人叩。解嘲既前作，踵韵曷敢后。名花同主客，两造愈纷纠。今来展诗读，花乃开笑口。主人非憎花，其实乃惜酒。酒才量升合，花敢大如斗。如能倾宿酿，日日约侪耦。更呼筝琵琶，花外小垂手。园亭虽未广，水木足渊薮。池宁嫌屈曲，山不厌培塿。寻檐引刍尼，辟港贮蝌蚪。斜飞红蛱蝶，倒挂绿鹦䳇。花光既全舒，花蕴始尽剖。圆花与圆月，上下璧合纽。自然围径尺，益复致抖擞。酣春倚池台，窥客入户牖。黄红紫墨绿，五色无不有。主人不负花，花肯主人负。今闻乃不然，花亦欲回诟。年前春乍半，挈棹至虎阜。买花先靳价，遂不计美丑。归同薪把束，益致种杂糅。譬如龙凤姿，肯齿牛马走。名虽市娉婷，实则计子母。花神暗中笑，此老亦奚取。如何不自责，反使花受咎。不见刘中允，不见蒋通守。千金买倾国，脸杏臂则藕。钱刀惟不惜，贵在得幼妇。名花倚阑槛，静女执箕帚。理固无不同，珍皆等琼玖。主人读新诗，唯唯又否否。花无纤介失，过总主人受。鼠姑开已遍，次欲到鸦舅。香丁紫琐碎，菜甲黄蕾菩。翩反山樱桃，旖旎水杨柳。蓺兰成一顷，树蕙又数亩。凡兹眼前景，均足佐樽卣。如思共晨夕，并可约谁某。名花分向背，好友列左右。目成原不易，心赏亦非偶。阑干巡乍遍，墙角放偏陡。商量设几席，罗列到瓮缶。肴宁侈水陆，囿自足笋韭。沿林采松簟，搜径觅竹�。将雏雉登木，合队鱼丽罶。山阴醅正熟，淮北面须溲。一一炊湿薪，时时具乾糗。花前成胜赏，兼为主人寿。我若醉百回，颓然亦成叟。
赵兵备以地理数事见访因走笔奉答猥蒙长篇奖假并目为行袐书因率成四截句酬之即戏效其体·其三
作者：洪亮吉
朝代：清
体裁：七言绝句

一巷东西本接连，数椽应愧卜居先。倘逢款户求文者，大作家今在那边。
赵兵备以地理数事见访因走笔奉答猥蒙长篇奖假并目为行袐书因率成四截句酬之即戏效其体·其二
作者：洪亮吉
朝代：清
体裁：七言绝句

尚惭正卯记丑博，敢说师丹老善忘。莫更一瓻缘旧例，次公犹恐醒而狂。
赵兵备以地理数事见访因走笔奉答猥蒙长篇奖假并目为行袐书因率成四截句酬之即戏效其体·其四
作者：洪亮吉
朝代：清
体裁：七言绝句

三伏将临九夏长，不辞挥汗走门坊。奚奴拍手还相笑，此两閒人何大忙。
赵兵备翼以所撰唐宋金七家诗话见示率跋三首·其一
作者：洪亮吉
朝代：清
体裁：七言律诗

一事皆须持论平，古人非重我非轻。编成七辈三朝集，好到千秋万世名。未免尊唐祧魏晋，欲将自郐例元明。尘羹土饭真抛却，独向毫端抉性情。
赵兵备翼以所撰唐宋金七家诗话见示率跋三首·其三
作者：洪亮吉
朝代：清
体裁：七言律诗

名流少壮气难驯，老去应知识力真。七十五年才定论，一千馀载几传人。杀青自可缘陈例，初白差难踵后尘。只我更饶怀古癖，溯源先欲到周秦。
赵兵备翼以所撰唐宋金七家诗话见示率跋三首·其二
作者：洪亮吉
朝代：清
体裁：七言律诗

诗家别集已成林，一一披沙与检金。作者众怜传者少，前无古更后无今。法家例可平心断，大府文非刺骨深。卷卷漫从空处想，就中多有指南针。
赵兵备诗来嘲余牡丹未开遽尔召客因走笔用原韵作四百二十字报之并邀同作
作者：洪亮吉
朝代：清
体裁：古风

前日上巳过，后日谷雨至。天公逞春容，伎俩已毕试。惟馀木勺药，墙缺尚需次。含苞虽未吐，已复极姿致。春莺翩然来，胡蝶各展翅。邻家双紫燕，日向阑楯伺。主人亦瞿然，此足助诗思。万物取气先，迟恐不及事。以口试问心，催花具当治。倘经三两日，蜂蝶必大肆。成团舞花下，人反无位置。邻翁顾相嘲，笑我先设施。何如花放日，花下具筵炽。看花仍纵饮，乃拜主人赐。不知主人心，盖亦有所自。流年如电掣，稍纵即欲逝。前时饯辛夷，欲待月十四。十三风雨破，白璧忽捐弃。留花无别怯，祇陨花下涕。因之悟消息，事事须早计。一觞兼一咏，庶不失交臂。诸公诚诗豪，亦可预先制。名篇早流播，不使有疵累。又闻此花开，神仙定游戏。以我厕其间，造物或者忌。何如先数日，看此欲开意。花光虽未破，先足嗅花气。梨桃及棠杏，四美况兼备。纵然输国色，红白亦奇丽。午馀新月好，旭日又晴霁。譬如名姝来，先已媵侄娣。迟延至月望，花乃遍甲第。家家排花筵，势必穷百味。而我先设餐，庶不哂粗粝。先生展然笑，此或自为地。牡丹开十日，莺粟又当替。藤花三两架，紫艳半空蔽。芙渠与金粟，一一缘此例。主人词已毕，客或笑词费。仍须罚主人，别具饼一笥。谢花兼谢客，并助诗气势。花月皆十分，何妨再扬觯。
赵司马怀玉自山左奔丧归同官赠以一舟至清江浦渡河胶败舟坼八口几至覆没以救得免司马作厄解自嘲并索余一诗记事
作者：洪亮吉
朝代：清
体裁：古风

大舟峨峨高百尺，败久无人肯相索。先生途穷欣得之，辇致妻孥及书策。忙中方渡天妃闸，意外忽趋河伯宅。无端突起尺一波，竟敢冯陵四千石。冯生讵欲谒阳侯，展氏不关多隐慝。舱无阿堵物堪羡，舟有辛馀靡亦坼。郎君幸免鱼头戴，如愿本从龙窟得。篙工舵手声齐奋，撒网持钩拯亦亟。微躯险欲为人鲊，定例并须援嫂溺。孤儿一日三番哭，水厄仍兼绝粮厄。推量其故亦可晓，至宝随身遭迫逼。龙神要看泷冈碑，鲛府思搜辟雍刻。不然画宝吴道元，或者字藏黄鲁直。遭风湿米考竟升，落水兰亭价谁敌。评书既贵屋漏痕，佞佛本当衣坏色。但令釜底不生鱼，何必箧中长贮帛。罢官尚饮八闸水，助葬谁贻一船麦。可怜剩有朝衫绿，亦复染成天水碧。穷经先已集坎埳，读礼还迟卜窀穸。曝日神方时伛偻，见星归路难匍匐。发肤未毁真天幸，妻子得全容众力。王杨卢骆半遭此，才大例须沉泽国。先生盛名亦不减，一死何妨塞其责。即令万一免沉沦，从此尤应断缣墨。如何更不思愆咎，更准解嘲成解阨。君毋更以性命戏，势必重遭神鬼劾。一官青社既偃蹇，三载垩庐须简默。仍愁溺后陆士龙，照见麻衣笑声剧。
赵大令希璜云车飞步图
作者：洪亮吉
朝代：清
体裁：古风

我昔至盘谷，欲登王屋山。马疲仆懒不能到，日晚仅访灵源还。是时闲云逐归鸟，天半夕阳红不了。空林飞瀑影间之，衬得四山青袅袅。我亦欲乘云中车，天门旁边学步趋。举头见君忽大笑，已被怪风吹裂帽。
赵大怀玉招饮醉后却寄
作者：洪亮吉
朝代：清

朝狂饮百觞，暮狂饮千钟。恨客只说樊少翁，怪君何招盖次公。立谈一语咸失欢，醉乡天地何能宽。醒时颇知客颜色，兀兀一尊移向壁。酒狂于我不可当，一月不出蓬蒿堂。读书只欲究世务，放笔安肯为词章。胸中之奇亦思吐，意欲上书丞相府。直将心迹寄青云，不用头颅入黄土。
赵大至得孙大入关之信兼闻蒋表弟良卿欲入都城东酒徒无一人居里者感赋此首近简黄二杨三徐大
作者：洪亮吉
朝代：清

一岁居里倾千壶，两年为客偿宿逋。城东日日添酒垆，城西时时出酒徒。城东酒楼一十六，城中少年出相续。酒翁叹息酒妪愁，可惜少年皆远游。少年谁最狂，雅数孙与黄。就中短赵差有检，结束身手趋吟场。东风吹春入酒楼，当时年少百不忧。三更酣春楼上头，红烛光满楼前洲。骑龙弄凤世不惊，只有酒家知姓名。城东城西路回惑，只有酒家门径识。酣嬉落魄非可常，一朝饯我束急装。浓云浮江雨暗海，海风吹人颜面改。离家岂独无酒筵，太息总无诸少年。出门各历路万千，前后差喜皆游燕。酒徒十辈五得官，余者不免谋饥寒。孙郎苦恋里中乐，昨亦襆被辞江干。新春忽梦晴溪曲，暗识溪南草应绿。醉尉衙前碧月圆，蘋风乍转春流足。花枝纵好酒纵醇，我识一城无酒人。岂惟花发无酒人，兼恐减却楼头春。春去春复来，春情忽然失。朱颜变苍颜，黄金铸不得。君不见，少年虽归非昔日，又有城东少年出。
赵州雨花庵小憩壁间有雍正三年吴少宗伯襄题句和者甚众亦用其韵作一首示庵僧满坤
作者：洪亮吉
朝代：清
体裁：五言律诗

一庵当孔道，终日铎铃哗。但愿土宜麦，不须天雨花。乍醒完县酒，频浣赵州茶。知我南来客，劳劳问九华。
赵忠毅铁如意歌
作者：洪亮吉
朝代：清
体裁：古风

三尺铁，作如意，谁其握之赵忠毅。惜哉公生明巳季，委鬼茄花吹满地。恨不击，王孟津，门生有此真乱群。恨不击，乌程魏，故人子已成败类。半生所遇总如此，悼叹公生不如死。铁兮别主二百年，倔强宛若公生前。君不见，我虽不见公，幸见公遗物。棱棱一方砚，凛凛三尺铁。呜呼二物偶流传，想见公心如铁石。
跋唐丰溪处士吕从庆诗集后处士本大梁人以唐广明元年避黄巢之乱至歙又自歙移旌德之丰溪遂家焉处士卒时年已九十七自题其墓碣云唐诗人丰溪渔叟之墓时已届石晋天福中盖处士之不忘唐如此自后遂世居丰溪迄今已九百馀年子姓繁衍多至数千家余来主洋川书院其末孙玺与培皆从余游近复从零缣断碣中搜罗处士之诗并前所刊共得四十五首乞余序之因并系以诗
作者：洪亮吉
朝代：清
体裁：古风

君诗四十有五篇，流传九百十六年。丰溪自此占居籍，百世尚识开封迁。人丁至万户至千，前后南北围坟田。清明岁岁上先冢，十里以外闻香烟。千年家法堪则效，不用西方化人教。牲牢奠后布路回，坟头从不飞纸灰。君不见司空表圣罗昭谏，唐末英英义声见。诗人岂藉诗句传，大节所在尤昭然。丰溪处士生晚唐，末路乃值晋与梁。时唫时辍心内伤，醉后自北陶柴桑。乌衣山王官峪，纠岭栅峰同岝崿。九原数子如可作，愧煞陵阳杜荀鹤。
跋屠秀才掞䱐灯笔谈
作者：洪亮吉
朝代：清
体裁：古风

吴江书生授徒毕，不朽思凭退毫笔。文章李益诗韩翃，鬼董狐兼作三绝。比来作家殊可商，数日便已盈巾箱。春秋三传阁上束，委宛一册奁间藏。岂知著书人，贵在义创获。陈编盘盘出心得，世事悠悠嗤耳食。元之又元倘难冀，讹以传讹究何益。韩陵碑外呼以驴，沈约传中嗤作贼。游谈纵欲宗仪衍，邪说远不如杨墨。仍矜信手书一寸，可畏当头法三尺。汗牛充栋出不休，郢书燕说吾所羞。流传纵复屏不视，雅为世道人心忧。扫除一切斯政要，昨者竟烦天子诏。从兹委巷绝传布，不与俗儒资语笑。六经置案廿史陈，吾儒事业本有真。见闻自此可画一，风俗或者归真醇。君之此书我所喜，有劝有惩非众比。因君发我所欲言，白日当空照窗几。
跋巨超上人足踏万峰卷子·其一
作者：洪亮吉
朝代：清
体裁：五言律诗

天下佳山水，南条与北条。我餐葱岭雪，目断海门潮。是处皆飞锡，何峰合挂瓢。言从赞公宿，相与话迢遥。
跋巨超上人足踏万峰卷子·其二
作者：洪亮吉
朝代：清
体裁：五言律诗

佛国鸠罗什，仙都梅子真。欲寻方外友，喜得个中人。论已参禅悦，庵仍借隐沦。百篇心赏在，幽谷乍生春。
跋方布衣薰所作春水居长卷
作者：洪亮吉
朝代：清
体裁：古风

后方居士性本孤，画水不画舟，画岸不画庐。纵然画屋仅结茅，前后左右皆禽巢。一身居其间，意态何嘐嘐。纵然画舟仅一叶，四面风声水声接。掉船何所之，似欲出六合。春林绿重烟濛濛，初日淡作胭脂红。杜门百事不挂意，辟牖自与天光通。方居士，富有千顷波，贵作五湖伯。朝吟晚吟同蟋蟀，夜窗无人电光掷。人立大鱼时揖客，不尔前滩访鸂鶒。偶然兴发作此图，一笔即巳环全湖。全湖尽处青无数，知是君家冢前树。我与居士交，恨未及往还。手订居士诗，不识居士颜。他时我访湖西宅，为补四围松与柏。君不见飞去飞来寒鹭丝，浑疑吊客衣冠白。
跋金文学学莲悼亡诗册后
作者：洪亮吉
朝代：清
体裁：古风

春花红，美人结。屋花当中秋草碧，美人悽然立花侧。花花草草无一年，含泪永诀梅枝前。梅枝阴阴满天雪，岂止燕归雏亦失。巢空难居，只燕欲回。一日百匝，飞鸣徘徊。燕行思雏复思偶，况值主人亡未久。明朝雪霁花欲开，忍睹新燕巢中来。
跋钱三维乔自制圹铭及三幻图说后·其一
作者：洪亮吉
朝代：清
体裁：七言绝句

虽非祖道雹河干，纸上萧萧风色寒。君是生魂我生挽，银笺聊当白衣冠。
跋钱三维乔自制圹铭及三幻图说后·其二
作者：洪亮吉
朝代：清
体裁：七言绝句

太虚偶尔缀微尘，讵有前身与后身。多少楼台杂松竹，君皆疑幻我疑真。
跋铁宗伯保容台诗卷后
作者：洪亮吉
朝代：清
体裁：古风

梧门学士交何迟，乍见示我容台诗。容台诗名高北斗，三百二篇如一首。谁言官贵诗难工，此卷半出云霄中。西清南苑日趋侍，日月滉漾天花红。横山北上滦阳道，眼底万峰青不了。直庐夜半忽朗唫，拔地倚天长句好。琅邪参政嘉禾翁，诗名海内归秩宗。先生健笔复轩举，要与冀北开宗风。万条红烛联官骑，正好同官有难弟。玉河斜月午门钟，马上百篇成复易。我前读公诗，今复随公游。殿头作赋公最赏，可许执笔从螭头。君不见丈夫事业垂区夏，岂仅曹刘与方驾。他时一品集编成，我欲作文同郑亚。
跋陈方伯奉兹敦拙堂诗后·其一
作者：洪亮吉
朝代：清
体裁：六言诗

杜陵叟作前辈，栗里翁真替人。我从东浦酌蠡，不向西江问津。
跋陈方伯奉兹敦拙堂诗后·其三
作者：洪亮吉
朝代：清
体裁：六言诗

累我长唫短讽，知君后乐先忧。所为五字七字，不减嘉州道州。
跋陈方伯奉兹敦拙堂诗后·其二
作者：洪亮吉
朝代：清
体裁：六言诗

门前彭蠡九派，屋后匡庐数峰。先生掷笔而起，章水贡水朝宗。
跋陈方伯奉兹敦拙堂诗后·其四
作者：洪亮吉
朝代：清
体裁：六言诗

力厚欲蟠崧华，气奇直薄星辰。眼空前古后古，胆破千人万人。
路濑塘道中·其一
作者：洪亮吉
朝代：清
体裁：七言绝句

路濑塘西石径遒，人家竹屋半临流。低飞胡蝶高飞雨，百种花香出草头。
路濑塘道中·其二
作者：洪亮吉
朝代：清
体裁：七言绝句

高下冈峦马去迟，缓行刚及午晴时。山南一片波如掌，闲看儿童捉活师。
路穿岩
作者：洪亮吉
朝代：清
体裁：五言律诗

万仞峰何峻，岩腰豁一扉。远从波影入，巳有日光飞。攀径野花绿，排空石笋肥。谷莺偷觑客，时复闪红旗。
践海水
作者：洪亮吉
朝代：清

北风吹海海欲立，海底潜蛟抱冰泣。马蹄踏海声隆隆，三日不拆玻璃宫。玻璃平铺三百里，铁骑茫茫践之起。君不见一声筚篥海水开，海厎已执乖龙回。
转应曲
作者：洪亮吉
朝代：清
体裁：词

雷鼓，雷鼓。打过春三四五。还亏列阙丰隆，催得前村挂龙。龙挂，龙挂，一幅水乡图画。
转应曲·其一
作者：洪亮吉
朝代：清
体裁：词

天上。天上。谁把两丸安放。东西沧海漫漫。出没真如转丸。丸转。丸转。天也有时不管。
转应曲·其三
作者：洪亮吉
朝代：清
体裁：词

春梦。春梦。谁向小窗分送。梦中说梦尤疑。身外分身绝奇。奇绝。奇绝。魂共烛花凝结。
转应曲·其二
作者：洪亮吉
朝代：清
体裁：词

明镜。明镜。看了有时仍听。吉祥善事多般。顿觉愁颜喜欢。欢喜。欢喜。侬与镜儿知已。
转应曲·其四
作者：洪亮吉
朝代：清
体裁：词

千里。千里。只在离人足厎。别来吴苑花香。又复燕台夜凉。凉夜。凉夜。酒薄衾单多谢。
辛酉元夕灯词十首·其一
作者：洪亮吉
朝代：清
体裁：七言绝句

百串歌珠百串灯，绿杨枝外九龙升。商量踏遍城东路，先把浮屠七级登。
辛酉元夕灯词十首·其七
作者：洪亮吉
朝代：清
体裁：七言绝句

转忆轮台乐事纡，蛮姬十队合吹竽。三更人马皆同色，杏子红衫汗血驹。
辛酉元夕灯词十首·其三
作者：洪亮吉
朝代：清
体裁：七言绝句

拨灰谁复认前尘，被酒黄垆屡欠伸。只有溪童偏识姓，廿三年上唤舟人。
辛酉元夕灯词十首·其九
作者：洪亮吉
朝代：清
体裁：七言绝句

两边帘幕影参差，方玉堂西月午时。只向最无人处走，芒鞋先踏晏公祠。
辛酉元夕灯词十首·其二
作者：洪亮吉
朝代：清
体裁：七言绝句

更阑女伴各招邀，八字尖西巷数条。走得三桥更思五，迎春桥转玉梅桥。
辛酉元夕灯词十首·其五
作者：洪亮吉
朝代：清
体裁：七言绝句

烛龙七节影俱无，空有邗溪似画图。却约十番诸子弟，孙家厅北戏于菟。
辛酉元夕灯词十首·其八
作者：洪亮吉
朝代：清
体裁：七言绝句

一条春港乍冰开，艇子如风去复来。看尽庙灯三十架，所思不到雨偏来。
辛酉元夕灯词十首·其六
作者：洪亮吉
朝代：清
体裁：七言绝句

夜久频将玉笛催，白云尖上冷徘徊。溪流到此先呜咽，不见红窗四扇开。
辛酉元夕灯词十首·其十
作者：洪亮吉
朝代：清
体裁：七言绝句

日日衙斋灯火盈，一楼丝竹庆升平。人生只有乡园乐，万里孤臣梦尚惊。
辛酉元夕灯词十首·其四
作者：洪亮吉
朝代：清
体裁：七言绝句

今宵无月有疏星，僻巷行来草乍青。挈得蒋三茶话去，洗心池上小方亭。
辛酉元夕灯词十首十八日戴村土人约食河豚因放舟诣其居并留宿·其一
作者：洪亮吉
朝代：清
体裁：七言绝句

鯸鮧肪白土花斑，夙约凌晨出北关。却到戴村浑半日，舵工云转十三湾。
辛酉正月二日步至前桥村上冢兼至大姊宅久憩
作者：洪亮吉
朝代：清
体裁：古风

我行八九里，筋力喜尚强。前扺松柏林，连廛眺层冈。步紧不敢舒，先世之所藏。何意俯仰间，爱弟亦在旁。攀条泫然悲，我鬓久已苍。地下骨肉多，会面庶久长。半里谒姊居，迎门庆扶将。亦有容桼居，阖户罗酒浆。三田昨大收，已彀一岁粮。我谓隙地多，代补几树桑。却待菜作花，还来啜新黄。
辰州谒毕尚书师出所定诗文集见示即席赋呈二首·其一
作者：洪亮吉
朝代：清
体裁：七言律诗

一半戈船下濑横，烽烟开处见山城。天南纵置筹边驿，研北仍闻击钵声。幕府尽称诗弟子，虚窗閒礼古先生。军容荼火由来盛，未改臣门似水清。
辰州谒毕尚书师出所定诗文集见示即席赋呈二首·其二
作者：洪亮吉
朝代：清
体裁：七言律诗

述作多应拜下风，怜才如此复谁同。诸生并致三霄上，五岳分标各卷中。岁月酿成无事福，灾氛消尽未言功。殿头第一人争羡，不负科名仅有公。
过三塔荡
作者：洪亮吉
朝代：清
体裁：古风

花光照夜都无隙，帆底略闻香气息。三层帘外软东风，开到桃花已无力。红窗一扇纱斜破，梦里惊闻纸鸢堕。湖波添得尺五宽，胡蝶骄戆飞不过。
过三重堰上岭
作者：洪亮吉
朝代：清
体裁：古风

蛮方积烟雾，日午气始开。梨桃摇天风，引客上北台。众山西南趋，中峰独东回。迤左削一厓，俯瞰绿万堆。值此春雨馀，山泉响如雷。飞旆过北林，饥乌巳惊猜。半道值戌楼，复有画角催。阴寒中人深，屡剔衣上苔。稍休下前山，呼童剪蒿莱。
过东坝
作者：洪亮吉
朝代：清
体裁：五言律诗

已断中江路，银林五坝长。水难归震泽，波转宇丹杨。别派分天堑，低圩减地粮。台濛遗事在，三复感沧桑。
过保甸塘至盘江道中隔江途若线正对行人面更转百坡陀江流尚难见春尽日发新铺至永宁州道中
作者：洪亮吉
朝代：清
体裁：五言律诗

到晓风难定，山云欲乱飞。上楼初破梦，过岭复沾衣。石涧草虫响，药栏花事非。去程三十里，如梦雨霏微。
过偏桥西三里上一陡坡
作者：洪亮吉
朝代：清
体裁：古风

石黑雨亦黑，行人向何处。巉岩当面出，欲往决无路。蹊斜非意想，时隐复时露。石罅逗一门，奇花忽无数。高低盘百级，树杪作回互。摚客西北风，汹汹有如怒。频于奇绝处，欲把生命置。老树猛攫人，踉跄敢回顾。危疑行半日，深险巳毕度。出谷路转平，欣然下徒步。
过少寨河桥
作者：洪亮吉
朝代：清
体裁：古风

平芜一雨春花谢，浓绿楼台若深夜。云阴如梦不逢人，涧水分从马头泻。波空若行明镜中，鸥鹭两两舒春容。水田百级行方半，拦路野云蹊忽断。牵衣避道历少时，大石如牛复当岸。行人欲歇嘶马催，村店正向云头开。山坳石磴暂延伫，衣上绿缀寒莓苔。冥濛路向松梢破，绝顶一山如石磨。清泉落处花朵妍，山翠压楼人尚眠。
过徐中山王墓道有感
作者：洪亮吉
朝代：清
体裁：七言律诗

难从英辟共功名，事过犹令野客惊。彭越醢非三尺法，范增疽尽一杯羹。龙蟠帝阙形仍壮，㷼啄王孙兆已成。犹幸开平得前死，不然险欲坏长城。
过思南塘道中·其一
作者：洪亮吉
朝代：清
体裁：七言绝句

高下田如百衲衣，人家初日启双扉。草中尚有閒胡蝶，却恨芦花作雪飞。
过思南塘道中·其二
作者：洪亮吉
朝代：清
体裁：七言绝句

转觉空山气候春，冥濛花气拂萧辰。峰根独石谁来坐，时有松枝扫落尘。
过扬武堡升岭
作者：洪亮吉
朝代：清
体裁：古风

我方下岭谋少休，前骑又复穿云头。蓝舆待得上冈脊，一谷白云无马迹。高高下下半日中，百遍起伏随云峰。有时望岭行欲及，石复离云自孤立。半空山果红欲然，连臂恨不如群猿。到来始信高居好，从此抬头巳无鸟。
过新乡赠孙同年希元
作者：洪亮吉
朝代：清
体裁：七言律诗

篮舆薄晚过山庄，飞骑惊看迓道旁。一代相门传县谱，千年古邑号新乡。采风近郭民谣肃，话旧虚窗月影凉。更喜外台条教密，两河应可息痍伤。
过新安塘未三里见绝顶一关高出鸟道即陇首关也延回行半日始至
作者：洪亮吉
朝代：清
体裁：古风

才过新安塘，未扺垄首界。岭树千重复万重，惊看白道悬天外。计程七里行半时，我意尚觉来何迟。回头忽惊飞鸟堕，隔却白云穿不过。
过水西渡
作者：洪亮吉
朝代：清
体裁：七言绝句

已作如尘似梦看，残春曾此一停鞍。能迎三十年前客，只有参天竹万竿。
过沂水桥柬族孙梧
作者：洪亮吉
朝代：清
体裁：古风

沂河之水清且徐，先二十日来祓除。风光春半尚未足，莺燕见客犹生疏。参差流水兼修竹，绿映桥南万家屋。横流昨岁喜乍平，数郡创痍渐将复。路人为言太守贤，贪吏昨已褫归田。君不见吾宗两守皆称职，记否赵人思顺德。
过白土镇
作者：洪亮吉
朝代：清
体裁：五言律诗

古县华阳驿，前朝白土乡。剩坡馀腊雪，微雨出朝阳。月向螭头堕，人从驴背忙。盘飧思往事，频问读书堂。
过祥源观访陈刺史明善
作者：洪亮吉
朝代：清
体裁：七言绝句

故人近住祥源观，老友时过杨陟庭。准待北河春水发，墅桥安稳共扬舲。
过茹麻岭
作者：洪亮吉
朝代：清
体裁：古风

茹麻岭南无隙地，麦陇盘盘上天际。青松阴里红杏花，波影日光微觉腻。疏疏一树阑干右，燕剪未来蜂已逗。晴空复闻唤雨鸠，咒得一角阴云浮。
过邓尉感旧
作者：洪亮吉
朝代：清
体裁：古风

首春来吴门，访客入云榭。相邀携蜡屐，告我苦无暇。宁知人事改，岁月屡代谢。别来山中客，已葬山花下。摩挲坟上树，一半梅枝亚。花光纵奇丽，未肯照长夜。念寂独举杯，初阳出林罅。
过长板塘进山口作
作者：洪亮吉
朝代：清
体裁：古风

甫过长水塘，山色当昼昏。林木既回翳，湍声急东奔。树杪出数家，竞辟东出门。非徒便趋麓，藉可瞻朝暾。欲习筋力勤，绝壁居子孙。昨搆木百章，营巢畜鸡豚。空处立一桥，下倚松柏根。我渴趋此林，索水贮瓦盆。箕踞进一瓢，讵识官长尊。戒吏勿使呵，喜彼风俗淳。
过陇首关
作者：洪亮吉
朝代：清
体裁：七言绝句

排空杰阁势迢迢，百折才能及岭腰。只向密林深处转，怕凭风力上层霄。
过风木塘有感
作者：洪亮吉
朝代：清
体裁：五言律诗

及此塘西路，连冈百折馀。径荒飞野马，名古泣皋鱼。人说官资好，吾伤禄养虚。望原徒步过，不忍坐蓝舆。
过鹦鹉洲有感
作者：洪亮吉
朝代：清
体裁：七言绝句

一杯酹尔楚江干，雪涕临风感万端。不解爱才仍嫁祸，平心黄祖胜曹瞒。
过龙井塘上坡
作者：洪亮吉
朝代：清
体裁：古风

李花如含颦，桃花巳迎笑。蓝舆再转复一冈，天外奇峰斗清峭。春塘北折凡几家，飞盖过树惊栖鸦。回厓阴阴蝶飞满，春在海棠深处暖。
近筑西圃将次落成偶赋八截句·其一
作者：洪亮吉
朝代：清
体裁：七言绝句

堆胸奇气渐销磨，山不嶙峋水不波。只有露台高百尺，偶然平视到羲娥。
近筑西圃将次落成偶赋八截句·其七
作者：洪亮吉
朝代：清
体裁：七言绝句

作达时时忆乐天，尚嫌七十始归田。一丘一壑吾应足，不更描摩池上篇。
近筑西圃将次落成偶赋八截句·其三
作者：洪亮吉
朝代：清
体裁：七言绝句

荷戈归后鬓初丝，未碍斋头睡起迟。忽梦天山万年雪，一灯如豆酒醒时。
近筑西圃将次落成偶赋八截句·其二
作者：洪亮吉
朝代：清
体裁：七言绝句

薙草浇花久乏人，摊书聊剩此閒身。不妨我少元章癖，满架倾欹满座尘。
近筑西圃将次落成偶赋八截句·其五
作者：洪亮吉
朝代：清
体裁：七言绝句

心事初冬鬓晚秋，只馀春夏气仍留。旁人莫笑閒居早，五岳游完住此楼。
近筑西圃将次落成偶赋八截句·其八
作者：洪亮吉
朝代：清
体裁：七言绝句

屈指平生志业虚，劳劳踪迹五旬馀。东西竖亥行将遍，才得蜗牛一角居。
近筑西圃将次落成偶赋八截句·其六
作者：洪亮吉
朝代：清
体裁：七言绝句

人说池亭入画图，临流时悼影形孤。防他春到鸠鸣急，巢好先无妇可呼。
近筑西圃将次落成偶赋八截句·其四
作者：洪亮吉
朝代：清
体裁：七言绝句

转忆童时奉母居，三迁遗训尚欷歔。半间板屋孤儿占，聊扺亲存侍板舆。
远佞人
作者：洪亮吉
朝代：清

魏征劝我远佞人，佞人谁，士及裴矩同封伦。君不见，佞人毕竟不可离，两朝富贵封德彝。
违导旨
作者：洪亮吉
朝代：清

欲言耶，负导旨，不言还负翟黑子。宫中门启戈矛森，臣宁负迹不负心。天威煌煌距尺咫，臣宁负生不负死。高渤海，真纯臣，天文书上天颜温。臣才区区劳奖述，清河司徒臣不及。
连日风雨山杜鹃红者尽落复有黄色一种花朵较大满山谷喜而有作
作者：洪亮吉
朝代：清
体裁：古风

昨朝山杜鹃，一雨红尽退。今来黄更艳，万朵出山背。深山花事好，五色若相代。花黄不到处，点入四山黛。淼淼碧合流，䯂䯂绿成队。如拳复如合，花朵不繁碎。已有采药人，娇黄鬓边戴。
连日风雨花事零落殆尽牡丹芍药尚无消息感而有作即示诸生
作者：洪亮吉
朝代：清
体裁：古风

冈北冈南厌登涉，十日看花都作叶。风飘万朵无一存，隔陇蔬花尚层叠。閒情几日少归束，春梦百番难妥怗。负暄行客乍脱绵，骤暖高斋欲摇箑。无端顷刻变晴雨，或者阴阳欠调燮。名花纵谢柔桑嫩，树上家家有蚕妾。携壶挈榼上冢忙，斸土四边封马鬣。茶畦偏多麦畦少，久矣斯风盛宣歙。洋川书院挺山半，筑屋居然象城堞。一瓻我尚远借书，百里最惭争负笈。閒翻左氏获麟史，教仿羲之换鹅帖。蜂腰终觉句可商，鴂舌半怜音不叶。九经四史孰淹贯，八体六书宜涉猎。百房灯影遥相射，半里书声恍如接。埋头已觉遥夜永，陟足偏欣上山捷。诸生英英志莫惰，春日迟迟睡防魇。何时便可放勺药，此信定难瞒蛱蝶。花宽十日五日约，香已千枝百枝裛。新蟾屈指黄半钩，嫩蕊关心红一捻。二分才向枝头吐，一朵谁先鬓边贴。花前劝我频携酒，花下阿谁时步屧。醉同山简接䍦倒，雨学郭公巾角垫。金罍总向人前泻，玉笛须从树头擪。半街月雾笼衫袖，五色花光照眉睫。商量却待榴火红，青弋江应放归楫。
送丁二履端南归
作者：洪亮吉
朝代：清
体裁：七言律诗

白云溪水向东流，我住南头尔北头。小市酒帘频夜饮，断桥蜡屐共春游。朅来天上愁无尽，却惹人前骂不休。屈作宰官原可惜，也应差胜客荆州。
送万大令应馨之官广东
作者：洪亮吉
朝代：清
体裁：古风

谪仙楼头乍相揖，君年三十我二十。平山堂外飘长裾，君年四十我有须。廿年岁月真如驶，高顾张黄此中死。即今海内论心交，汪子憔悴孙郎豪。马蹄乱踏长安市，前后与君成进士。若论位置殊可商，君为外吏我漫郎。一官遥遥六千里，三月仍难具行李。僮饥马瘦住不安，我转质衣谋尔餐。孙郎汪子交终厚，日揭破车门外走。穷冬行色略巳成，此时送君须出城。崇文门前别不足，更借宣南坊里宿。故人有子称能文，昨岁主我今依君。君不见贫交生死原非偶，此子年来况无母。君先令读等身书，我为故人儿娶妇。
送同年祝兵备曾至陜西军营即题其山寺读书卷子
作者：洪亮吉
朝代：清
体裁：古风

男儿少日贫如此，四面乱山如破纸。仍无一屋可盖头，暂借僧房作栖止。僧房似窦排山麓，夜半云奇欲穿屋。林空无人窜惊鹿，山鬼依微伴宵读。扃门不出眼界空，意见不与时雷同。丈夫岂肯忘世事，四海九域环胸中。一朝山云破空去，人亦公然得奇遇。山深幸喜住十年，不尔何来济时具。君不见殷深源房次律，毕竟读书无本末。君今上马能杀贼，下马檄书成顷刻。亦知平生饶素识，召对尤蒙赐颜色。散关峨峨去天尺，一贼不除归不得。露布期君在朝夕，济时已了倘欲还，仍作山中读书客。
送吴文学文桂旋里
作者：洪亮吉
朝代：清
体裁：古风

我从黔中来，共子客京邸。君今新安去，是我旧乡里。旄头星落白虎倾，屈指井络当销兵。二千石吏倘奉法，五斗米贼何难平。金门索米空年载，无补于时亦思退。黄花半顷麦一畦，努力同输太平税。
送周同知世绍回西安
作者：洪亮吉
朝代：清
体裁：七言律诗

诗名宦迹廿年中，雅与高三十五同。双节正堪膺上佐，百篇曾共赋东风。同官一辈怜亭长，因尔连旬梦石公。欲别更邀通夕饮，城头残月已如弓。
送孙大星衍仍兵备山左
作者：洪亮吉
朝代：清
体裁：七言律诗

葛仙祠畔早披襟，不信居然草景侵。两世逮君皆皓首，一生于我伴长唫。知交出处关成数，天地分明鉴寸心。良史异时商合传，莫教廊庙愧山林。
送崔二景俨南归读书并就婚
作者：洪亮吉
朝代：清

忆昨同醉长安之酒楼，少年十辈君不浮。忆昨同跨郊坰之骏马，偕游七人君最雅。君才岂比凡少年，我意雅欲追前贤。长安城中与君友，五度碧月联吟肩。我交于世皆苍老，朱贾沦亡益悲悼。吾曹缓急须托身，讵敢相轻此年少。我感古人志行超，虽未绝交能寡交。身今纵贱有殊禀，冀与一世回轻爂。十年此志不暂忘，世人不知谓我狂。乡闾益复盛嘲毁，并以余论加孙郎。畏谗一室居疑蛰，昨者孙郎有书及。我谋于众谢不敏，君独不辞乎燥湿。亦知人生饶缓急，难尔少年尤独立。朱门纨绮艳障天，独出英英矫余习。吾侪快意得一朋，如入玉陛升金门。急持一书报远人，谓此年少非常伦。离风昨风吹原野，花叶纷披已成夏。交君未久别念侵，独持一杯与论心。酒楼花开三面阴，马蹄浮红五尺深。燕秦十年游，近始抵乡土。晏公祠外箫鼓喧，竞渡来看日端午。离程关陇复数千，南瞻无家有墓田。桑根草堂富经史，举半赠子穷雕镌。识君不嫌迟，别君不嫌早。读书溪南柳阴好，新妇窗前月痕皎。人生聚散殊草草，君不见，百回相思令人老。
送庄通判炘至汉阴新任
作者：洪亮吉
朝代：清
体裁：古风

太乙从西来，终南向东转。我前甚羡君，十宰山水县。高观潭上铭，牛头寺中诗。君前亦羡我，五醉桃李时。花枝历乱山南路，红欲上天云转妒。君从山县偶然来，一路寻花入韦杜。黄河西岸渭水隈，我顷亦复骑驴来。君家令子亦好友，十日留饮三千杯。仙游坛北风飘瓦，君坐蓝舆我骑马。意外孙郎手重把，慈恩塔下日炙轩。君摹石刻我上巅，拍手尚有娄江钱。尚书宾从居然异，醉里后先升上第。万条红烛百篇诗，嬴得人传杜书记。识君巳卅载，别君又五年。重阳风日正晴好，相与共话金台边。治中别驾今何有，五十才名作通守。鄠杜山田买不成，全家更进褒斜口。离筵重傍菊花开，适有尚书信使回。毕竟梁园宾客好，如今视草用邹枚。
送张同年问陶乞假归蜀·其一
作者：洪亮吉
朝代：清
体裁：七言律诗

城南初日照高楼，楼下劳劳仆马愁。此日别君须握手，古人见尔尚低头。交同北郭推三世，学许东方记十洲。竟欲上天留不住，梦魂随过古安州。
送张同年问陶乞假归蜀·其三
作者：洪亮吉
朝代：清
体裁：七言律诗

一椽破屋寄三川，累我西行欲上天。十万峰峦生足下，寻常云月在眉前。花时泥饮从田父，雪夜狂歌理钓船。只恐重来忘礼数，倒持手版谒同年。
送张同年问陶乞假归蜀·其二
作者：洪亮吉
朝代：清
体裁：七言律诗

年年奔走逐风尘，又对春明折柳人。荩箧随身千管秃，鹑衣冲雪一童贫。山中酒熟还家好，云外心閒得句真。肯学长卿西去日，高车驷马吓乡邻。
送张同年问陶乞假归蜀·其四
作者：洪亮吉
朝代：清
体裁：七言律诗

小碾轻车出凤城，东风煖到子规声。一官偶得常疑梦，万里能归岂好名。细咏白华真乐事，便言昼锦亦人情。回鞭忽下怜才泪，八百孤寒羡此行。
送张孝廉问安归蜀
作者：洪亮吉
朝代：清
体裁：古风

朝看东篱花，暮折北提柳。人生无根株，安得不奔走。张生年四十，抱道苦不偶。西顾有老亲，曰归觅升斗。穷秋霜霰集，戚戚聚侪耦。相对惨不欢，惟应市篘酒。君家难弟好，纵饮日濡首。长饥资薄俸，未足糊兄口。我意亦劝归，名山辟窗牖。沉潜三十载，庶可冀不朽。努力尽一尊，西行寡良友。
送李同年赓芸赴任浙江
作者：洪亮吉
朝代：清
体裁：古风

上章阉茂岁，科举由万寿。我方登岱宗，三月乃北首。游山笔殊健，得逐众贤后。同举一百人，于君契尤厚。君才富词藻，早复穷篆籀。闱中万言策，两策蒙进奏。春官迟锡宴，新例试当覆。光明殿东西，贤良门左右。圣人亲试士，如汉策孝秀。众中君最捷，一卷成正昼。引见来御园，麻衣改绅绶。人才较清拔，竟以民社授。官由楚改越，毋老欲迁就。十月始出都，风号雪花骤。同袍凡八辈，执酒道旁候。疲马出北门，依然学寒瘦。阿翁循吏传，车上可寻究。努力报最先，无徒事琛䞀。輶轩倘重到，旧侣可全觏。郎官改秘阁，此例亦有旧。二十有七人，待子成列宿。
送杨大令伦之官粤西·其一
作者：洪亮吉
朝代：清
体裁：七言律诗

儒流谁说不知兵，跃马提戈万里行。猿鹤已堪成一队，苗蛮从此乞馀生。愁经百驿先头白，官比双江彻底清。莫忘鹅笼旧时事，夜寒风细拥孤檠。
送杨大令伦之官粤西·其二
作者：洪亮吉
朝代：清
体裁：七言律诗

南行飞雨北飞沙，三十年来事若麻。笑我尚难忘辈行，羡君先已富才华。论诗未欲输馀子，破涕先闻说外家。姊弟数人天末住，几时商略泛归槎。
送桂大令馥之官永平
作者：洪亮吉
朝代：清
体裁：古风

汪钱卢邵相继作，海内故人今益稀。洪生终日块然坐，欲哭不哭常歔欷。数君岂止伤夭折，六艺微言亦将绝。閒搜箧底出手笺，精义犹堪补残缺。桂生亦是今儒者，六十扃门校苍雅。远官万里无一钱，手抱遗经尚难舍。君不见许君弟子有尹珍，首以小学传蛮人。二千年来师授绝，得母待尔一一重敷陈。君不见蛮方志乘尤疏略，若水兰沧考须确。博南倘许宦三年，他日应传眭君学。
送缪公子公俨之江浦兼简孙大渊如三首
作者：洪亮吉
朝代：清

相别翻怜相见迟，坐中人影壁间诗。魂摇青草东风路，梦立黄河远岸时。病马去来应有恨，秋禽踪迹本难知。寥寥门闭红尘里，残腊都将浊酒支。去去遥山一桁青，愁程先已梦中经。江南迢递伤情思，公子知交有性灵。久据灶觚看读易，暂探石阙纪搜铭。来朝风色东南便，我亦商归大海萍。好因鲂鲤答枯鱼，总觉蛩蛩念巨虚。白日怀人当槛坐，红云羡尔对江居。身名莫笑中条叟，乡里须乘下泽车。丙舍一椽松数尺，未妨他日访吾庐。
送缪公子公俨之江浦兼简孙大渊如三首·其一
作者：洪亮吉
朝代：清

相别翻怜相见迟，坐中人影壁间诗。魂摇青草东风路，梦立黄河远岸时。病马去来应有恨，秋禽踪迹本难知。寥寥门闭红尘里，残腊都将浊酒支。
送缪公子公俨之江浦兼简孙大渊如三首·其三
作者：洪亮吉
朝代：清

好因鲂鲤答枯鱼，总觉蛩蛩念巨虚。白日怀人当槛坐，红云羡尔对江居。身名莫笑中条叟，乡里须乘下泽车。丙舍一椽松数尺，未妨他日访吾庐。
送缪公子公俨之江浦兼简孙大渊如三首·其二
作者：洪亮吉
朝代：清

去去遥山一桁青，愁程先已梦中经。江南迢递伤情思，公子知交有性灵。久据灶觚看读易，暂探石阙纪搜铭。来朝风色东南便，我亦商归大海萍。
送缪公子公俨出都
作者：洪亮吉
朝代：清

五岳未陟一，欲归难戒涂。抚剑送子行，浮云亦南徂。子有东顾心，恋此巢上乌。予怀欲南驰，念彼浊水泸。两地忽易居，一心安得无。子行过岱宗，为我谨献书。已办十两屐，愿届神所都。俯仰六合间，灵气藉发舒。神乎幸勿哂，东海贱丈夫。
送赵大令希璜之官夏邑即题其三十二峰诗集后
作者：洪亮吉
朝代：清
体裁：古风

昨来卸轻装，今复驰急骑。牛腰诗卷行必偕，复恐人呼作尘吏。赵生三十诗名早，脱手群公已倾倒。黄生租屋与对门，五夜叠誇诗句好。尔来十载官长安，君行入关我出关。终南太华昔皆历，所恨背我游梁山。搜奇剔胜狂如马，好古如君亦应寡。摩天欲觅秦昭箭，掘地能寻汉宫瓦。山南山北行不休，官好到处容勾留。几年颇喜善摘伏，一事可惭同摸邱。盘盘法物归樽俎，奇字入诗诗愈古。我披三日手不停，可惜良朋巳黄土。历官差喜名区多，昔傍陆海今黄河。谯城北去黍邱右，不日伫听疲民歌。河流日夜奔驰速，此土年来亦非沃。故人一语欲规君，好破夜唫披案牍。
送郭同年淳乞假还里
作者：洪亮吉
朝代：清
体裁：七言律诗

春秋三榜悉同年，入直同趋朵殿偏。手版竞思参俗吏，头衔莫更说神仙。著书我续容斋笔，述祖君笺尔雅篇。他日讲堂来问讯，胥台侧畔越溪边。
送陈太守熙藩至贵州即寄冯侍郎光熊吴兵备超暨程太守国玺诸人
作者：洪亮吉
朝代：清
体裁：七言律诗

五年我已别南云，又向金门见此君。几许故人皆抗节，无多健吏亦从军。工愁吴质官先罢，垂老冯唐力尚勤。珍重雪厓亭畔月，好封书札慰离群。
送鲍郎中之乞假南归
作者：洪亮吉
朝代：清
体裁：古风

五年不复同簪笔，忽向东华语将别。高斋学士我自惭，长庆老郎君第一。廿年前忆夫容城，君官我尚为书生。一篇君赋初月影，我把君卷时緃横。十年前过昆阳驿，君作使星吾尚客。八句君嘲退院僧，僧把君诗倍珍惜。朅来同宦曾几时，君复僦屋邻曹司。衔杯每苦暮钟动，一仆一马趋城迟。此回别君真草草，道远饭君须及早。练塘湖北蒜山西，他日访君应未老。
送黄大景仁至都门四首
作者：洪亮吉
朝代：清

弱冠心期誓始终，故人江夏有黄童。数行书札来春半，一夕舟樯出雨中。雀鼠几时仍共穴，马牛谁信不同风。应怜楚越依都遍，更向燕台试转蓬。姑溪夜雨剪春蔬，归计频番说荷锄。放眼关河斜日永，惊心岁月二毛初。生涯未解营巢急，妻子都嗤涉世疏。此日北堂应有梦，凝尘黯黯鬓慵梳。铅椠频年席未温，十年心迹几朱门。难忘节物偏垂涕，有约乾坤不受恩。涉世未妨颜更冷，依人何意舌犹存。萧萧故业斜阳外，共尔无惭廉吏孙。踪迹平生苦未闲，我贫君病改朱颜。料量绝业思传世，各有名山待闭关。晓袂静看云气白，夜灯慵拂剑光斑。偏惭楚客多乡思，依旧春风策蹇还。
送黄大景仁至都门四首·其一
作者：洪亮吉
朝代：清

弱冠心期誓始终，故人江夏有黄童。数行书札来春半，一夕舟樯出雨中。雀鼠几时仍共穴，马牛谁信不同风。应怜楚越依都遍，更向燕台试转蓬。
送黄大景仁至都门四首·其三
作者：洪亮吉
朝代：清

铅椠频年席未温，十年心迹几朱门。难忘节物偏垂涕，有约乾坤不受恩。涉世未妨颜更冷，依人何意舌犹存。萧萧故业斜阳外，共尔无惭廉吏孙。
送黄大景仁至都门四首·其二
作者：洪亮吉
朝代：清

姑溪夜雨剪春蔬，归计频番说荷锄。放眼关河斜日永，惊心岁月二毛初。生涯未解营巢急，妻子都嗤涉世疏。此日北堂应有梦，凝尘黯黯鬓慵梳。
送黄大景仁至都门四首·其四
作者：洪亮吉
朝代：清

踪迹平生苦未闲，我贫君病改朱颜。料量绝业思传世，各有名山待闭关。晓袂静看云气白，夜灯慵拂剑光斑。偏惭楚客多乡思，依旧春风策蹇还。
送黄户部钺乞假还芜湖黄生通籍久而乏仕进意郎官才半岁坚欲洁归计乞闲书既允偃卧无一事归日万斛涛空明洗胸次
作者：洪亮吉
朝代：清
体裁：古风

筑屋古鸠兹，于焉可终老。苦无江上田，可刈霜前稻。仍然携襆被，远复客江岛。一世无相知，何人识饥饱。
道中作
作者：洪亮吉
朝代：清

上元县南逢野叟，势力渴走将何求？呼余道上马应马，羡尔笠边牛戴牛。禾枯浃旬向余语，欲到官衙请祈雨。翁乎任尔秧种枯，县官祈雨怕减租。
道中作
作者：洪亮吉
朝代：清

乱峰高映斜阳赤，谷里人行已深黑。溪南新月透山来，千朵白云遮不得。东西秋水隔一村，跣涉尚喜山泉温。山村树湿昨宵雨，石屋泠泠出蛮语。
道中作家书戏占一律
作者：洪亮吉
朝代：清
体裁：五言律诗

过得鸡公岭，蛮风说亦愁。春田喧蟋蟀，晴木啭鸺鹠。雷雨辄排户，牛羊分占楼。居人怕飞瀑，竹屋制成舟。
道中偶得二绝句即寄洪溥并呈瑶田徵君·其一
作者：洪亮吉
朝代：清
体裁：七言绝句

炼丹池北小方亭，无数山光入幕青。嬴得闭门三日醉，持螯左手不曾停。
道中偶得二绝句即寄洪溥并呈瑶田徵君·其二
作者：洪亮吉
朝代：清
体裁：七言绝句

易田三礼彝斋史，更有鱼门五七言。怪底郎君家学好，春华秋实萃篁墩。
道中寄真定邱太守学敏
作者：洪亮吉
朝代：清
体裁：七言绝句

雨花庵内柏林中，太守文章老更工。得句便思勤寄与，邮筒今变作诗筒。
道士家看菊
作者：洪亮吉
朝代：清

道人半岁不出门，种得阶前一畦菊。菊枯望雨无消息，日致城西水三斛。百钱买水宁忍饥，花开道士已典衣。我笑琳宫狂道士，看菊朝饥还饮水。
遣兴·其一
作者：洪亮吉
朝代：清
体裁：古风

千杯百杯皆已空，昨者醉梦殊怔忪。承天之高岂一柱，受地之命惟孤松。孤松流青柏流翠，冷眼看人百年内。当前何事尚营营，入后有人思溃溃。
遣兴·其二
作者：洪亮吉
朝代：清
体裁：古风

坚持一念皆可传，瓦砚木榻惊齐穿。丈夫自信不役物，方寸以内尝湛然。性灵自足供抒写，美丑都看入陶冶。三千里外赋归与，十九年来忘兀者。
遵义校射场在城外六七里因就近假副将署射圃校士·其一
作者：洪亮吉
朝代：清
体裁：七言绝句

三面青山绕角场，仅馀一面入斜阳。沿林石细马堤脆，带得落花来射堂。
遵义校射场在城外六七里因就近假副将署射圃校士·其二
作者：洪亮吉
朝代：清
体裁：七言绝句

三里周垣百尺台，断碑如戟翳莓苔。多应曾作老蛟宅，夜半石厓喧怒雷。
遵义试院
作者：洪亮吉
朝代：清
体裁：五言律诗

二月春光好，幽寻使院西。草迷儃室暗，花压步壛低。马病离槽立，禽閒择树啼。楼前小家巷，时听屐冲泥。
遵义试院
作者：洪亮吉
朝代：清
体裁：五言绝句

花红结作屏，山绿围成障。引领望山城，山城在天上。
邗溪步月
作者：洪亮吉
朝代：清
体裁：五言绝句

空外月华直，幽人此际来。寒梅三两树，并影一齐开。
邢大令㴻松林读书图
作者：洪亮吉
朝代：清
体裁：古风

作宦已十年，读书近万卷。仍然勤吏事，讯谳无剩案。时移六经笔，频写五花判。精严吏胥慑，事事取心断。轻嚣吴下俗，近已朴而愿。公馀仍泛览，官廨若经馆。宁惟勤载籍，百氏悉贯串。太湖三万顷，此县实南岸。旁通苕与霅，百里足溉灌。官清放衙早，岚翠塞庭院。挹兹清远境，迥异繁剧县。松青三面列，竹绿四时看。官贤既如此，多士亦竞劝。曾闻哲人训，仕学本同贯。作吏即废书，彼哉何足算。
邯郸题吕祖祠
作者：洪亮吉
朝代：清
体裁：七言绝句

两年前尚一书生，持节今看万里行。自恐功名亦如梦，漫逢人说是皇程。
邵进士葆祺邀集寓斋饯张孝廉即席赋赠
作者：洪亮吉
朝代：清
体裁：古风

邵生不特诗才逸，兼买黄花醉行客。就中行客我素知，西蜀才人张亥白。十馀年来诗道乖，正论往往参俳谐。汪孙近亦辍吟咏，欲觅长句谁能佳。张郎令弟才如虎，酒后千言气颇粗。只惜奇书束不观，沉酣自欲成千古。生成进士方少年，乃复憔悴长安眠。郎官上可应列宿，何必蓬岛方神仙。联吟快得闺中友，艳体叠成三百首。璧人居处亦不凡，螮蝀裁扉月为牖。花前揖客屡举杯，客醉欲别花徘徊。拦门残月向东逗，兴发尚能骑马回。君不见醉中岁月偏无据，落叶纷纷讶飞絮。东头言八折柬来，明日酒人须复聚。
郁李
作者：洪亮吉
朝代：清
体裁：古风

阶前郁李多，只惜花琐碎。沉沉春昼影，迷客有如醉。幽兰独高格，开尚与人背。梨花嫣然姿，亦出桃李内。庶几颜色淡，蜂蝶所不爱。三春孰踪迹，一客独盼睐。欣然携茗具，晴昼看至晦。讵忍折一枝，夜窗仍晤对。
郎君书
作者：洪亮吉
朝代：清

郎君书，悲欲死，不死三军死尺纸。田横客，走安归，先生血染门生衣。陆家门生颈已折，袁家门生遭狗啮，先生之灵几时没。
郑司马时泰招饮赋赠一首
作者：洪亮吉
朝代：清
体裁：五言律诗

剖符殊不俗，分领此山中。属吏如梅福，通家得孔融。快谈当世事，饶有古人风。临别仍相约，同来访石公。
郑州倅锟自永丰寄近作百篇乞为点定因率成长句题后并寄张太守凤枝
作者：洪亮吉
朝代：清
体裁：古风

我从黔灵山，望子万峰底。知君升党岭，梦远亦千里。山能隔面不隔心，一月不断瑶华音。官閒一室开常早，虎迹讶多人迹少。使君句好谁能讴，高吟祇凭石点头。怪来诗札霉如许，道远闻经普安雨。我时宴客开华堂，发函先掷冯侍郎。侍郎读诗笑语我，屈宋衙官何不可。东南宾从萃一时，更拓北牖哦君诗。八行莫讶诗笺皱，入坐荷香可同嗅。三更客去益朗吟，凉月正堕层波心。倦来复忆南荒守，索米还家得之否。书成烛跋赘一言，蛮府参军我诗友。
郑州十八里铺
作者：洪亮吉
朝代：清
体裁：七言绝句

连闾击柝跛林昏，候吏迎人过一村。无数鹊声原上起，日光浓塞戍楼门。
郑所南
作者：洪亮吉
朝代：清

画树不画根，画兰不画土。谁说郑所南，不及王炎午。
都江夜行
作者：洪亮吉
朝代：清
体裁：五言律诗

前山诚欲雨，其奈后山晴。涧水忽然暝，李花无数明。墨鳞成队出，白鸟破空行。卧听花苗曲，劳劳解送迎。
都江舟中
作者：洪亮吉
朝代：清
体裁：五言律诗

危厓春正半，花气欲薰天。剧爱东风树，斜生北斗边。淩空自楼阁，绝壑渺云烟。一带人家好，帘垂飞瀑前。
酒半移酌池上与张同年问陶皆失足堕水戏作一篇并呈
作者：洪亮吉
朝代：清
体裁：古风

西头万叶战秋雨，东岸百花明夕阳。夕阳红退逊花色，秋雨绿净逾溪光。张郎酒行冠已侧，笑道一年惟此夕。携觞约客临北池，指点塘坳欲铺席。影先入水身误从，影没反讶身凌空。一花惊从足底红，转眼荷叶迷西东。谁云直下真无地，幸踏纤纤藕如臂。玩波一晌不出波，浓绿溪光若衣被。忽然一跃波已开，分手乱擘青莓苔。吾曹不死亦可咍，多谢花朵擎魂回。
酒泉子
作者：洪亮吉
朝代：清
体裁：词

蓦地行来。一树好花离地。出雕阑，排玉砌。陟琼台。四更玉笛声三弄。肩上露华堆重。与云飞，随月上。逐风回。
酒肆联
作者：洪亮吉
朝代：清
体裁：联

第一楼边浮大白；初三月上荡空青。
酬慧超僧二首·其一
作者：洪亮吉
朝代：清
体裁：六言诗

因观竹柏楼月，远指高旻寺灯。三世佛前老衲，六朝山下诗僧。
酬慧超僧二首·其二
作者：洪亮吉
朝代：清
体裁：六言诗

懒到不参佛座，閒来唯理诗瓢。寰中五岳难住，海外三山见招。
酬钱上舍丙曜·其一
作者：洪亮吉
朝代：清
体裁：七言绝句

旧时门巷判西东，蜡屐常穿杨柳风。占得云溪一湾渌，小楼都在水声中。
酬钱上舍丙曜·其三
作者：洪亮吉
朝代：清
体裁：七言绝句

乡园春半饮屠苏，握别仍行万里途。自笑游踪太辽阔，更从北梦说西湖。
酬钱上舍丙曜·其二
作者：洪亮吉
朝代：清
体裁：七言绝句

词笔欣看萃一门，比年风月共琴尊。龙华会上如相问，交到彭佺四叶孙。
酷暑至莲台夜坐
作者：洪亮吉
朝代：清
体裁：古风

六月六日天乍煦，窄袖葛衫犹苦暑。连房早厌人语稠，却曳襆被来楼头。莲台三面波光漾，一榻居然最清旷。濛濛桃树月西斜，鸟影斜生纸窗上。
酷相思·赠侠士
作者：洪亮吉
朝代：清
体裁：词

日晚黄尘都似织。徙倚遍、楼南北。便四海、无家归未得。一剑也、千金直。一骑也、千金直。耻向人前称羽客。况肯谈天释。任醉眼、昏昏青转白。天上也，谁相识。地上也、谁相识。
醉乡记
作者：洪亮吉
朝代：清

一家著述谁最长，撰成世说记醉乡。君不见，大儒纵自推文中，究不若，醉乡居士王无功。
醉太平·十七夜庭桂甚开邻人复有贻秋葵野菊者独饮偶赋
作者：洪亮吉
朝代：清
体裁：词

葵芳菊芳。蜂忙蝶忙。小庭节近重阳。是秋花总黄。疏枝贴窗。浓阴满廊。人閒月午清凉。比天边更香。
醉春风
作者：洪亮吉
朝代：清
体裁：词

好把春衣换。更举离觞劝。眼前谁可寄相思，算。算。算。指上先抡，心头久嵌，口中难唤。合是人天眷。莫更情怀乱。个侬只怕太酸寒，看。看。看。尔许年华，这回风格，那般词翰。
采桑子
作者：洪亮吉
朝代：清
体裁：词

别来已觉无情绪，放了风筝。过了清明。总向閒门冷巷行。何时约略三春梦，多比流萤。少比疏星。春睡瞢腾白昼醒。
采石重谒大白楼
作者：洪亮吉
朝代：清
体裁：七言律诗

枯僧惊为起蓬关，三十年前棹始还。身后名输一杯酒，眼中人隔几重山。梦留葱岭烟云外，月挂蛾眉杳霭间。公谪夜郎余更远，得归公亦代开颜。
里中十二月词 其一 正月
作者：洪亮吉
朝代：清
体裁：古风

西瀛里畔人声沸，翠色染天红盖地。排门剥粉书丰年，屋后水扉灯影连。桥上人，桥下艇，不断橹声兼帽影。东迎邗水西接城，夹河祇闻爆竹声。料量香烛南街口，共向喜神方上走。元宵节近当出游，却喜客岁晴中秋。
里中十二月词 其七 七月
作者：洪亮吉
朝代：清
体裁：古风

七月七日侵晓妆，牛郎庙中烧股香。回涂更把裙衫整，织女桥边鉴春影。弯弯新月看至圆，结伴好上临河船。东塘北岸人争觑，倚艇低头放镫去。今年镫样人更誇，飘出万朵红荷花。年年岁岁祈无疾，自信今宵鬼缘结。君不见东家女儿结束工，染得指甲如花红。斜簪茉莉作幡胜，鬓影过处饶香风。又不见西家女儿还未嫁，闭户挑镫坐深夜。神镫社火总不看，独望银河占米价。
里中十二月词 其三 三月
作者：洪亮吉
朝代：清
体裁：古风

二月二过三月三，荠花黄遍穿单衫。单衫何处寻春好，先踏舣舟亭畔草。红梅阁接迎春堂，一路草香花亦香。红墙缺处危楼突，正好满塘春水活。卖花担子不得停，昨日寒食今清明。花间古庙门开早，一片香烟接花袅。倾城人出不遽归，缓步却从城北回。君不见兴阑欲访閒桃李，却惜山庄前已圯。
里中十二月词 其九 九月
作者：洪亮吉
朝代：清
体裁：古风

中秋说饼辰，重九题糕节。汪三汤饼倪婆糕，却与龚丸作三绝。出门衣袂多北风，偏向南郭听斋钟，再转僻寺来城东。惊闻天半人声杂，一郡人登七层塔。拦门一客索一钱，鼓势直上浮屠巅。窗棂八扇迷方向，咳吐皆飞鸟巢上。前行如挽后若推，足底复有人头来。飞梯尽处波如镜，坐久蒲团始神定。閒寻菊种来僧房，更借苦茗浇诗肠。归途忽见红镫簇，礼斗筵前夜焚箓。
里中十二月词 其二 二月
作者：洪亮吉
朝代：清
体裁：古风

神祠昨日镫花笑，屈指社公生日到。龙镫九节茭满池，就近还参各神庙。后街丝管声沸天，镫影直接斜桥边。衣香队里春云热，谒庙仍须夜深出。镫光疏处穿市过，社公不拜拜社婆。延回只说归涂枉，朱雀桥边水声响。笑指邻家姊姝言，百花生日还相访。
里中十二月词 其五 五月
作者：洪亮吉
朝代：清
体裁：古风

柁工昨日支关钞，迓得龙头出神庙。龙身沉处奠酒肴，顷刻龙尾波心摇。六龙城古龙舟七，城北东西按方色。一层彩襭镫一层，水面径看高百尺。晏公祠外临河浒，朔日先闻赛神鼓。三元高阁飐锦标，联尾北出迎春桥。飞竿快桨都成队，船上楼中卷帘对。打招要取波面宽，一舸前呼百船退。云溪半里楼接天，一河镫光人不眠。龙头才过看龙尾，四面十番弦索起。洞庭杨梅甜不酸，更有卢橘堆成盘。舵楼吴姬约早餐，港口昨到江鱼船。
里中十二月词 其八 八月
作者：洪亮吉
朝代：清
体裁：古风

十三月，如元宵，十四十五光尤饶。蒹葭庄，来鹤庄，更有芦墅菱堪尝。归来楼上开扉望，正见光从海门上。江波濯月月更凉，千户万户堆新霜。层楼影向三更直，高下棱棱瓦檐湿。更残女伴出走桥，行过八字刚三条。赪颜难却邻姬请，更走乌衣及红杏。庄家灯谜猜不完，曲巷更有花镫看。打十番，跳百索，拦路复看飞鼠落。兜鞋才了复堕钗，南街怯行行北街。君不见团团明月方迎面，一入采棚天不见。
里中十二月词 其六 六月
作者：洪亮吉
朝代：清
体裁：古风

万花开后园林老，日永如年客来少。银衫斗笠思出游，城北水上多危楼。窗棂豁处天光现，十顷荷香扑人面。东西两水夹寺门，水绿欲把门扉吞。红阑几曲生林杪，屋古似巢僧若鸟。閒僧唤客客不应，小艇出市前溪菱。晚凉莫向閒街走，九柏山房斗新酒。
里中十二月词 其十 十月
作者：洪亮吉
朝代：清
体裁：古风

一花一草都无色，黄叶砌边堆数尺。下元会好强出游，乍冷客亦披轻裘。萧辰欲借笙歌暖，排得云车大街满。迎神曲好还送神，香篆影里回阳春。马山紫蟹螯，鹳荡青鱼尾，屈指消寒会当起。舍南竹屋梅乍开，扫室便巳安尊罍。赵君饱啖吴君饮，更有蒋君工食品。颍州酒政推严明，不到四更杯不停。君不见坐中有客归何遽，欲附租船上坟去。
里中十二月词 其十一 十一月
作者：洪亮吉
朝代：清
体裁：古风

租船归日盈筐载，精谷上仓粗入碓。严寒料理及荠盐，买得城南几挑菜。花猪成队羊一群，冬至日前商祀神。蜡筵开处宾朋满，红烛压帘行酒缓。清歌小部方上场，门外嫁女笙箫忙。君不见东邻赘婿仍开宴，自说丰年百般便。连天爆竹西半城，一月不停歌吹声。乐工醺醺里巫饱，却诩今年日辰好。
里中十二月词 其十二 十二月
作者：洪亮吉
朝代：清
体裁：古风

桃仁满把糖盈掬，腊八家家煮膏粥。袈裟三百红满街，穿遍一城云化斋。阑干影里飞花爆，相约廿三先祀灶。神祇五路土五方，屋后有井堂前仓。小儿新年上学堂，牲醴并欲祠文昌。年残百物先储蓄，家宴宾筵喜俱足。君不见书生生计绝可怜，研断冻墨书春联。
里中十二月词 其四 四月
作者：洪亮吉
朝代：清
体裁：古风

玫瑰花香一城懒，数起数眠天不晚。城弯北去觅午凉，柳线乱将行客绾。鲥鱼上市值万钱，山笋转嫩樱桃鲜。微泉阁枕缓云阁，商略欲启荼蘼筵。廉纤梅雨才经夕，巳报江波入三尺。赵家楼上望欲惊，画舫却与楼窗平。
重修水绘园卷子为冒文学鸣作·其一
作者：洪亮吉
朝代：清
体裁：七言绝句

记曾弥勒与同龛，小劫谁从静后参。检点楼台及鱼鸟，风光依旧压江南。
重修水绘园卷子为冒文学鸣作·其三
作者：洪亮吉
朝代：清
体裁：七言绝句

双鬓愁同万树凋，閒窗话旧雨潇潇。桑田是处连沧海，门外时时起怒潮。
重修水绘园卷子为冒文学鸣作·其二
作者：洪亮吉
朝代：清
体裁：七言绝句

人物当年胜永和，时时觞咏杂笙歌。更阑偶向楼头望，天上星无座客多。
重修水绘园卷子为冒文学鸣作·其四
作者：洪亮吉
朝代：清
体裁：七言绝句

云郎去后小杨枝，檀板都吟绝妙词。只有夜乌还记得，冒家园里放灯时。
重哭尚书师
作者：洪亮吉
朝代：清
体裁：七言律诗

三日愁霖涨满池，打门消息到偏迟。南来薏苡冤方白，北渡琼瑰梦已知。无泪哭公惟有血，此身阅世讵多时。平原宾客消沉尽，谁共筵前奠一卮。
重抵芦沟桥有怀亡弟
作者：洪亮吉
朝代：清
体裁：七言绝句

桥下层冰积雪寒，春明重到感无端。白须老吏当车立，犹是欷歔说故官。
重浴石阡温泉
作者：洪亮吉
朝代：清
体裁：五言律诗

百里装方卸，孤亭马独来。谁云此冬日，聊比坐春台。磴削穿岩窦，屏虚障水隈。奚童款扉入，一线夕阳开。
重至句容展亡友王广文吉士殡率赋一篇即呈令兄司马周南理问斗南
作者：洪亮吉
朝代：清
体裁：古风

卅年不到华阳冈，冈南栝柏都巳苍。县中老友谁更健，腹痛最忆西头王。当时宾从频来往，修竹山房及西舫。漫士心情沈隐侯，校官风度王元长。骑驴已倦牵车来，醉客何止三千回。澹香吟屋赋诗处，采笔一一埋青苔。孙郎远宦鸿河口，我亦荷戈天外走。前时白袷诸少年，相对各惊成老丑。青元馆前访葛仙，更向鸟翅冈头眠。三峰远复有前约，道士待客排双筵。城南欲别频回首，复挈城西草庵酒。一杯酹尔应快心，生友竟堪成死友。
重至洋川书院
作者：洪亮吉
朝代：清
体裁：七言律诗

依然林鸟唤春风，三面晴窗落采虹。采药僮归青嶂外，著书人老白云中。东山未肯随安石，北海凭谁问孔融。衰病渐将忘世事，经旬不更展邮筒。
重至黔西宿海棠庭院
作者：洪亮吉
朝代：清

阑干十二敞银屏，尤喜芳时此再经。双柳有情垂槛绿，万山如梦压帘青。花边惆怅寻前约，叶底参差间晓星。依旧燕莺飞不定，可能重把夜窗扃。
重过废园有感
作者：洪亮吉
朝代：清

十二窗棂敞绛纱，关心闲看后时花。残春寥落成秋梦，晓日荒黄似月华。忆旧已无机上锦，清游思泛斗间槎。横塘波影空如昔，噪尽官私两部蛙。
重阳日霜降
作者：洪亮吉
朝代：清
体裁：五言绝句

白衣方送酒，青女正飞霜。聊记重阳节，今年在下洋。
金昌亭
作者：洪亮吉
朝代：清

东华吴声犹未已。司空中书执戈起。同谋亦闻檀道济。庐陵何人，武皇爱子陛下弟。金昌亭边鼓声沸。磨刀霍霍且及帝。五蛇升，一龙去。龙归若得瞻皇驭。应问尔来何太据。
金瓯缺
作者：洪亮吉
朝代：清

萧绎盲老公，侯景跛老子。中原龙战四十春，乾坤戾气归斯人。斯人不来国不破，谁使金瓯向空堕。当杀不杀慕绍宗，当断不断吴老公。跛奴之祸祸已酷，盲僧衅成还骨肉。
金缕曲
作者：洪亮吉
朝代：清
体裁：词

暗里惊闻泣。一声声、无端惹我，青衫又湿。多病经旬谁得似？欲共候虫秋蛰。尔似燕、旧巢还入。典尽衣裘频拥絮，更同扶、瘦影当风立。浑不怕，霜华袭。八年侍我肩差及。笑囊空、新诗屡付，佣钱未给。费尔一杯村落酒，为我解除狂习。说月好、今宵初十。楼上三更云气净，看星辰如豆天如笠。吟正远，催归急。
金缕曲
作者：洪亮吉
朝代：清
体裁：词

蜡屐嫌疏放。任些时、残红剩紫，几曾凝望。廿载可怜青鬓改，江水未胜愁量。春付与、别人惆怅。我慕蠹鱼能再死，趁馀香、好伴残编葬。浑未管，流莺荡。听歌人在青云上。只年时、招邀胜侣，尚牵游况。杜牧扬州人巳换，只有月还无恙。照惨惨、几家门巷。尺五桃潭三径草，瓣心香、供汝青绫帐。添一线，春潮响。
金缕曲
作者：洪亮吉
朝代：清
体裁：词

衣薄还如纸。最凄凉、前宵毷氉，今宵送尔。八载追随无别事，伤病伤离伤死。总误尔、朝饥饮水。苦访虫鱼摩篆籀，但论才、尔便成佳士。休更作，朱门使。无家我共僧居寺。只萧萧、寒云丙舍，尚堪南指。入梦总从吾父母，醒处怕逢妻子。况薄命、久无人齿。明日出门谁念我，就飘蓬、断梗商行止。尔去矣，泪流驶。
金缕曲·倒次汪剑潭韵
作者：洪亮吉
朝代：清
体裁：词

梦远金铃响。正无聊、红窗睡足，倚帷牵帐。罗袜閒行花露重，颇怯晓风深巷。浑悟到、玉人春恙。薄酒多愁眠易醒，问楼高、更有何情况。梯隐约，难重上。伤春早怕春飘荡。把泥金、书成梵字，伴花同葬。一例有情应解取，花也对人惆怅。巳开满、十分春量。此度见花应背面，误人人、帘厎三年望。属来岁，休轻放。